2019KO URRIAK 28 | Lezo.eus\nLezon, 2019ko urriaren 28an, astelehena, goizeko 9:00ean hasi du Tokiko Gobernu Batzarrak BILKURA OHIKOA udaletxeko Gobernu Batzar aretoan, lehen deialdian, alkate lanetan ari den Laura Martinez Vizueteren lehendakaritzapean, Irlentz Ortega Ugalde, Miguel Ángel Sánchez Antúnez (Lezoko EAJ-PNV udal taldea) eta Jose Angel Sanchez Gallardo (udal talde Sozialista – grupo municipal Socialista).\nEz da bileran izan Jesus Maria Martiarena Jaca, alkatea, oporretan dagoelako.\n2019ko urtarrilaren 2an M.B.G.A. andreak Jaizkibel hiribideko 39 zenbakiko 4 solairuan sukaldea eta bi bainugela berritzeko obraren jakinaren gainekoa aurkeztu zuen 14.236,86 €-ko aurrekontuarekin (2019H0010001).\nObran egindako ikuskapenean hormak botatzen ari zirela bermatu zen eta ondorioz egiten ari ziren lanen planoak aurkezteko eskaera egin zitzaien. 2019ko urtarrilaren 30ean 284 sarrera erregistro zenbakiarekin egoera berrituaren planoak aurkeztu zituzten.\nAurkeztutako planoetan etxebizitza batetik bi ateratzeko asmoa zutela bermatu zen eta horregatik segregazio proiektua aurkezteko eskaera egin zitzaien.\n2019ko martxoaren 4ean 647 sarrera erregistro zenbakiarekin segregazio eta berau gauzatzeko obren baimen eskaera egin zuten. Eskaerarekin batera A.E.F.G. arkitektoak sinaturiko proiektua aurkeztu zuen. Proiektuan aurkeztutako lanen gauzatze aurrekontua 28.411,84 €-koa da. Ondorioz 2019H0030002 obra baimen espedientea eta 2019H0260001 segregazio baimen espedientea abiatu dira. Aldi berean 2019H0010001 ixtea proposatuko da.\n2.- TXOSTEN TEKNIKOA\nAurkeztutako dokumentazio aztertuta ondorengoak aipatzen dira:\nLezoko Hiri Antolamendurako Plan Orokorra Gipuzkoako Foru Aldundiak onartu zuen behin-betikoz 2010eko abenduaren 21an eta akordioa Gipuzkoako Aldizkari Ofizialean argitaratu zen 2011ko urtarrilaren 7an. Testu bateratua 2011ko abenduaren 23an argitaratu zen Gipuzkoako Aldizkari Ofizialean.\nDagokigun etxebizitza Lezoko bizitegi eremuan kokatzen da aipatu Plan Orokorraren arabera. Plan orokorraren 62. artikulua partzelazio eta segregazioez aritzen denak ondorengoa dio:\n“” Udal lizentzia behar dute lursailak aldatzeko, eraikinak ataletan banatzeko, lokal edo etxebizitzak zatitzeko egintza guztiek eta , oro har, hiritar edo urbanizagarri gisa sailkatutako lurzoruan kokatutako higiezinetan egin nahi diren segregazio fisiko edo erregistroko segregazio guztiek”\nAurkeztutako azalera koadroen arabera (memoriako 2 eta 3 orrialdea) etxebizitzan kokatzen diren etxebizitza bakoitzak 68,65 m²-ko eta 66,69 m2-ko azalera erabilgarriak dituzte eta honenbestez araudiak ezartzen dituen 55m²-ak gainditzen dira bi kasuetan.\nAlabaina legeztatzen den etxebizitza berriek Plan Orokorrean zehazten diren ordenantzak bete behar ditu.\nPlan Orokorreko 94. artikuluan ezartzen diren etxebizitzen bizigarritasun balditzetan zehazten diren gutxieneko azalerak babes ofizialeko etxebizitzenak izango direla adierazten da. Dagokigun kasuan gutxieneko azalera minimoak bermatzen dira.\nLeihoen aireztatze eta argiztapen azalerak etxebizitzen egongela, sukalde eta logelen azaleren %10eko gutxieneko azalera dute.\nHonenbestez eskatutako bizigarritasun baldintzak betetzen dira, gutxieneko programa, azalerak eta aireztapen eta argiztapen azalerei dagokienean. Irisgarritasunari dagokionez ere, 68/2000 dekretuak ezartzen dituen arau teknikoak betetzen ditu.\nBAT: M.B.G.A.-ri, Jaizkibel Hiribidea, 39 - 4. eraikinean etxebizitza eraberritu eta bi etxebizitzetan banatzeko obra lizentzia ematea, aurkeztutako 28.411,84€tako aurrekontuaren arabera eta, ondorengo baldintza hauekin:\nObra lanak burutzeko lurzoru publikoa okupatuko bada, kontenedoreak eta abar jartzeko, horren eskaera egin beharko da dagokion tasa ordaindu ondoren. Gainera honen berri udaltzaingoari emango zaio (629-434-847 Tfnoa.\nHIRU: Baimena ematearen gaineko eskubideengatik indarrean dagoen ordenantza fiskalak ezarritakoa ordaindu beharko du. Eraikuntza, instalazio eta obra zerga kontzeptuan aurrekontuaren %5a, hau da, 1420,59€ eta 53,00€ tasa kontzeptuan. Guztira 1.473,59€\nBI: Obra burututakoan interesatuak obra amaierako dokumentazioa aurkeztu beharko du eta lehen erabilera baimena eskatu beharko du.\nHIRU: Segregazioaren ondoren sortutako etxebizitza berriak dagokion berezko ur hornidura eduki beharko du eta honen eskaera egin beharko du.\nLAU: 2019H0010001 espedientea itxitzat ematea eta bertan ordaindu diren zergak itzultzea (142,36€)\n2019ko apirilaren 12an 607 irteera erregistro zenbakiarekin Transtic enpresari Algeposa 2 ko sarreren kontrola hobetzeko obra baimena eman zitzaion.\n2019ko maiatzaren 23an eginiko ikuskaritzan obra baimenean eskatu ez zituzten lanak egiten ari zirela bermatu zenez 2019ko ekainaren 18an 972 irteera erregistro zenbakiarekin baimenik gabe egindako lanak legeztatzeko astebeteko epea eman zitzaion.\n2019ko ekainaren 19an eta 1639 sarrera erregistro zenbakiarekin J.L.S. jaunak Transtic S.L. enpresaren izenean obra baimenik gabe egindako lanak legeztatzeko dokumentazioa aurkeztu du.\nAztertu dut interesatuak egindako eskaera eta begiratu dut udaleko teknikariak egindako txostena. Honela Alkatetzak proposaturik Tokiko Gobernu Batzar honek ondorengoa ERABAKI DU:\nBAT: Transtic S.L. enpresari obra baimenik gabe egindako errepidearen asfaltatze lanak legeztatzeko obra baimena ematea ondorengo baldintzekin:\nObra amaierako dokumentazioarekin euri ur sarearen plano orokorra aurkeztu beharko da errepide eta gune ezberdinen kotak azalduaz.\nObra lanak burutzeko lurzoru publikoa okupatuko bada, kontenedoreak eta abar jartzeko, horren eskaera egin beharko da dagokion tasa ordaindu ondoren. Gainera honen berri udaltzaingoari emango zaio (629-434-847 Tfnoa.)\nBI: Baimena ematearen gaineko eskubideengatik indarrean dagoen ordenantza fiskalak ezarritakoa ordaindu beharko du. Eraikuntza, instalazio eta obra zerga kontzeptuan aurrekontuaren %5a, hau da, 3.158,32€\n2019ko apirilaren 6ean J.L.S. ingeniariak, Transportes Echemarren izenean, 110.poligonoan Txatxamendi 34ean dagoen pabeloian Echemar S.L. ren bulegoak haunditzeko obra baimena eskatu du. (erregistro sarrera zenbakia 993 Horretarako J.L.S. ingeniariak sinatzen duen gauzatze proiektua aurkeztu du, Gipuzkoako industri ingeniarien Elkargo ofizialaren 2019ko apirilaren 5eko ikus onetsitako zigilua daramana. Gauzatze materialaren aurrekontua 132.660,29 eurokoa da.\nBETE BEHARREKO ARAUDIAREN BALDINTZAK\nEchemar S.L. Lezoko Hiri Antolamenduko Plan Orokorreko H.I.E32 Ipintza eremuan kokatzen da. Bertako arau berezien fitxan “Aserraderos Lezo”izeneko eremurako Hiri Antolamenduko Plan Berezia baliozkotzen duela jartzen du. Plan Bereziaren Behin Betiko onarpena BOG-ean 2012ko martxoaren 26ean argitaratu zen.\nBertan, C-zonako ordenantzak honako hau diote:\nLursailaren azalera: 12.986 m2.\nEraikuntzarako baldintza partikularrak.\nEraikuntza-aprobetxamendua “sabaia”: 4.132 m2(t)\nEraikuntzak gehienez ere hartuko duen lursailaren azalera: 3.278 m2(pe)\nLerrokadurak.: Dokumentazio grafikoan zehaztutakoak.\nSolairuarteek gutxi gora behera izango duen okupazioa: %35.\nGehienezko eraikuntza profila: Bs+solairuartea.\nGehieneko eraikuntza altuera: 8m (hegala) eta 10m (gailurra)\nErabilerarako baldintza partikularrak.\nBerezko erabilera: Industriala.\nBaimendutako erabilerak: Ordenantza Arau-emaileak.\nAparkalekurako gutxieneko plaza kopurua: 19 plaza.\nGaur egun eraikita dagoen pabiloiaren azalera:\nBehe solairuan 1.794,01 m2 (29.95m x 59.9m)\nSolairuartean 334.54 m2 (29.95m x 11.17m)\nGuztira 2.128.55 m2\nAurkeztutako proiektuako azalerak:\nBehe solairuan Gaur egungo berdinak.\nSolairuartean 607.09 m2 (29.95m x 20.27m)\nGuztira 2.401,10 m2\nGuztira eraiki nahi den azalera eraikuntza aprobetxamenduaren “sabai” a baino txikiagoa da eta gainera, eraiki nahi den solairuarteak behe solairuaren %35a baino txikiagoa da, beraz onargarria izango litzateke solairuartearen haunditzea.\nEraikigarritasun haztatuak izandako gehikuntzarekiko indarrean dagoen kuota ordaintzea, hirigintza-kargetatik libre:\n11/2008 Legearen arabera Hirigintza-jarduerez sortutako gainbalioetan erkidegoak izan behar duen parte-hartzea %15eko da.\nVRS= (Vv / K ) –Vc\nVRS: Lurraren erreperkutsio balorea eurotan kontutan hartutako erabileran eraiki daitekeen metro karratu bakoitzeko.\nVv: Bukatutako higiezinen salmenta balioa kontutan hartutako erabileraren metro karratuko.\nK: Haztatze koefizientea. Industri erabilerarako 1,2\nVc: Eraikitzearen balioa eurotan kontutan hartutako erabileran eraiki daitekeen metro karratuko.\nVv Industri erabileren salmenta prezioa\n2.eskuko pabilioien prezioak (Inmobiliaria ezberdinetan jasotako balioak)\nVc Eraikitzearen balioa\nEraikitzearen balioa ateratzeko, aurkeztutako proiektuan aurkeztutako aurrekontua hartuko da kontutan, baina eraispena, instalakuntzak (solairuarteko bulego erabilerarako direnak) eta barruko banaketen balioak kenduaz (1,8,9,10,12,13 eta 14 kapituluak).\nHorri beste gastu guztiak gehitu behar zaizkio: %19 gastu orokorrak eta etekin industriala, %10 teknikoen ordainsariak, %5 obra lizentzia eta %2 beste gastu batzuk (guztira %36a)\nAzalera eraikia: 272.55 m2\nVRS Lurraren erreperkutsio balorea\nGuztirako balioa : 163,51 euro( m2(t) x 272,55 m2(t) = 44.564,65 euro\nLagapen honen balioa (%15) = 6.684,70 €\nGune berde eta espazio libreentzat eremuaren edo jarduera zuzkiduraren %6a gutxienez:\nHirigintza Estandarrak finkatzen dituen 123/2012 Dekretuaren 6.2 artikuluan ezartzen den zuzkidura.\n80euro/m2(s) (2010 urtean) + 11,40%(KPI) = 89,12 euro/ m2(s)\nAzalera (pabiloiarena): 1799,01 m2(t)\n1799.01m2(t) x 0.06= 107,95 m2\nEman beharreko lurzoru azaleraren balioa: 107,95 m2(s) x 89,12 euro/m2(s)= 9.620,50 euro\n1) Eraikigarritasun haztatuak izandako gehikuntzarekiko indarrean dagoen kuota ordaintzea, hirigintza-kargetatik libre\n2) Gune berde eta espazio libreak\nGUZTIRA HIRIGINTZA KARGAK\nBAT: Interesatuari Txatxamendi kalea 34an (Ipintza) Echemar S.L.ren bulegoak handitzeko obra baimena ematea, aurkeztutako proiektuaren arabera eta ondorengo baldintza hauekin:\nObra burutzeko ur hartunea behar bada, behin behineko hartunea eskatu beharko da erregistro bidez udalean.\nBI: Hondakinen kudeaketa egokirako, D112/2012 Dekretuko 5. artikuluko 2.en atalean jasotzen den moduan, bermea jarri beharko da, eta berme horren zenbatekoa hondakinak kudeatzeko azterlanean jasotako aurrekontuaren %120a izango da. Beraz jarri beharreko bermea 741,53€ x 1,2= 889,84€koa da. Obra amaieran, aipatu dekretuan ezartzen diren baldintzak bete direla ziurtatu beharko da dagokion agirien bidez, eta ezaugarri horiek ez betetzeak bermearen itzulpena baldintzatuko du.\nHIRU: Baimena ematearen gaineko eskubideengatik indarrean dagoen ordenantza fiskalak ezarritakoa ordaindu beharko du. Eraikuntza, instalazio eta obra zerga kontzeptuan aurrekontuaren %5a, hau da, 6.633,01€ eta 531,00€ tasa kontzeptuan. Guztira 7.164,01€\nLAU: Hirigintza karga kontzeptupean, egin beharreko lagapengatik ondorengoa ordaindu beharko du:\nEraikigarritasun haztatuak izandako gehikuntzarekiko indarrean dagoen kuota, hirigintza-kargetatik libre: 6.684.70 euro\nGune berde eta espazio libreak:\nBOST: Obra amaieran, Obra Zuzendaritzak sinatu eta dagokion Elkargo Ofizialak bisatutako Obra amaiera dokumentazioa eta likidazioa aurkeztu beharko dira.\n2019ko maiatzaren 31ean eta 1453 zenbakiko sarrera erregistro bidez, J.J.A.A.k obra baimena eskatu zuen Sagasti Bailara 1 ean kokatzen den Aritz-Bakar baserrian eraberritze obren lehenengo fasea burutzeko, hau da, barrengo egituraren eraberritzea eta altxaeran leiho batzuen irekiera.\nHorretarako I.E.P. eta O.J.A. arkitektoek sinatzen duten gauzatze proiektua aurkezten dute, Euskal Herriko Arkitektoen Elkargo Ofizialaren 2019ko maiatzaren 28ko bisatu zigilua daramana, eta gauzatze materialaren aurrekontuan 63.849,68€ izanik.\nBAT: Interesatuari Obra Baimena EMATEA Sagasti Bailara 1ean kokatzen den Aritz-Bakar baserrian eraberritze obren lehenengo fasea burutzeko, aurkeztutako proiektuaren arabera eta ondorengo baldintza hauekin:\nBeheko solairuko altura libreak Lezoko Hiri Antolamenduko Plan Orokorreko 94.artikuloa beteko du eta 2,5m libre izango ditu\nLeihoek Lezoko Hiri Antolamenduko Plan Orokorreko 127.artikuloa beteko dute eta egurrezkoak edo egurraren itxurakoak izango dira\nObra burutzeko ur hartunea behar bada, behin behineko hartunea eskatu beharko da Udalean sarrera erregistro bidez.\nBI: Baimena ematearen gaineko eskubideengatik indarrean dagoen ordenantza fiskalak ezarritakoa ordaindu beharko du. Eraikuntza, instalazio eta obra zerga kontzeptuan aurrekontuaren %5a, hau da, 3.192,48€\nHIRU: Hondakinen kudeaketa egokirako, D112/2012 Dekretuko 5. artikuluko 2.en atalean jasotzen den moduan, bermea jarri beharko da, eta berme horren zenbatekoa hondakinak kudeatzeko azterlanean jasotako aurrekontuaren %120a izango da. Beraz, honen aurrekontua 1.671,00€koa izanik, jarri beharreko bermea 1.671,00x 1,2 = 2.005,20€koa da. Obra amaieran, aipatu dekretuan ezartzen diren baldintzak bete direla ziurtatu beharko da dagokion agirien bidez, eta ezaugarri horiek ez betetzeak bermearen itzulpena baldintzatuko du.\n2019-07-02an eta 1814 zenbakiko erregistro bidez, A.S.L.k Jaizkibel Hiribidea 44ko jabekideen izenean aipatu helbideko eraikina zaharberritzeko obra baimena eskatu du. Honekin batera dagokion proiektu bisatua aurkeztu du.\n2019-10-10ean, interesatuak aldamioen instalazio proiektua aurkeztu zuen, Udalak horrela eskatuta.\nBAT: Interesatuari, Jaizkibel Hiribidea, 44 eraikina zaharberritzeko obra lizentzia ematea, aurkeztutako proiektuan adierazitako lanak burutuaz eta ondorengo baldintza hauekin:\nFatxadetan dauden argiteriko farola eta kableak desmuntatzeko udal zerbitzuetako argiketariari abisatu beharko zaio 647 400859 telefonora deituaz. Ez da aurreikusten farola berririk jartzea, argitzen duen eremuak jabego pribatua duelako.\nBI: Obra lanak egiteko beharrezkoa ikusi da aldamioak jartzea eta horretarako proiektua aurkeztu da. Oinezkoen igarobideak bermatu beharko dira: Jarriko diren aldamioek, aldamio azpitik direnean ere, 150 zentimetroko zabalera eta 220 zentimetroko altuera duen igarobide librea bermatuko dute .\nIgarobidearen estalkia egur xaflaz geruztatu behar da bainuontzi bat sortuz, hondakinak kalera eror ez daitezen. Bainuontziaren hegalak 80 zentimetroko altuera izan behar du.\nAldamioa burdinazko egitura izango du eta oso ondo lotu edo arriostratu behar dira. Aldamioa egurrezko oholen gainean muntatuko da eta inola ere ez zuzenean espaloiko zoladuraren gainean.\nEzin da inolako iragarkirik jarri aldamioen gainean, eraikitzailearen izena izan ezik.\nDebekatuak daude karga eta deskargak burutzeko maldan jarritako oholak.\nAldamioen baimenak ez ditu baimentzen honakoak: lur gehiagoren okupazioa, kontainerrak jartzeko baimena, karga eta deskarga burutzeko badoa, etab.\nHIRU: Baimena ematearen gaineko eskubideengatik indarrean dagoen ordenantza fiskalak ezarritakoa ordaindu beharko du. Eraikuntza, instalazio eta obra zerga kontzeptuan aurrekontuaren %2,5a, hau da, 1.050,93€ eta 531€ Udal tasa kontzeptuan. Hots, guztira 1.581,93€ ordaindu beharko ditu.\nLAU: Hondakinen kudeaketa egokirako, D112/2012 Dekretuko 5. artikuluko 2.en atalean jasotzen den moduan, bermea jarri beharko da, eta berme horren zenbatekoa hondakinak kudeatzeko azterlanean jasotako aurrekontuaren %120a izango da. Beraz, honen aurrekontua 357€koa izanik, jarriko beharreko bermea 357 x 1,2 = 428,40€koa da. Obra amaieran, aipatu dekretuan ezartzen diren baldintzak bete direla ziurtatu beharko da dagokion agirien bidez, eta ezaugarri horiek ez betetzeak bermearen itzulpena baldintzatuko du.\n2019-09-16an eta 2346 zenbakiko erregistro bidez, R.S.O.k, Lexo Bertsolaria, 2-4 etxearen kanpo estalduraren eraberritze energetikoa gauzatzeko, obra lizentzia eskatu du. Honekin batera dagokion proiektu bisatua eta aldamioak jartzeko proiektua aurkeztu ditu.\nBAT: Interesatuari, Lexo Bertsolaria, 2-4 eraikineetako fatxada eraberritzeko obra lizentzia ematea, aurkeztutako proiektuan adierazitako lanak burutuaz eta ondorengo baldintza hauekin:\nFatxadetan diren farolak desmuntatzeko udal zerbitzuetako argiketariari abisatu beharko zaio 647 400859 telefonora deituaz. SATE estaldura jarri aurretik fatxadan farola berriak jartzeko finkapenak eta argiteri kableak pasatzeko hodiak aurreikusi beharko dira.\nJabekideen akordioa izatea bost eta hamar urte bitarteko epean fatxada guztiz homogeneizatzeko konpromisoarekin. Hau da, epe horren barruan fatxada bereko balkoi eta leiho guztiak itxura berdina izatea bizilagunen artean adostutako diseinuari jarraituz.\nAldamioak jarri aurretik lur zoru okupazio kontzeptuan dagokion tasa ordaindu beharko da egunak eta metro karratuak adieraziz eta Udaltzaingoari jakinarazi beharko zaio (629-434-847 tfnoa), non eta noiz jarriko den, eta oztopatzen dituen ibilbideak nola moztu, seinaleztatu eta babestuko diren, inguruan ibiliko diren oinezkoak aintzat hartuta.\nAldamioak espazio publikoko espaloian jarriko dira eta inola ere ez dute okupatuko trafikoari dagokion espazioa.\nBaimendutako epean aldamioa ez bada kentzen, baimen berria eskatu beharko da.Baimen berriaren eskaera aurreikuspen epe berri batekin egingo da tasak likidatu ahal izateko.\nHIRU: Baimena ematearen gaineko eskubideengatik indarrean dagoen ordenantza fiskalak ezarritakoa ordaindu beharko du. Eraikuntza, instalazio eta obra zerga kontzeptuan aurrekontuaren %2,5a, hau da, 3.436,95€ eta 2.246,40€ (1,2*0,6*60egun*52m2) aldamioen bide publikoaren okupazio tasa kontzeptuan. Hots, guztira 6.214,35€ ordaindu beharko ditu.\nLAU: Hondakinen kudeaketa egokirako, D112/2012 Dekretuko 5. artikuluko 2.en atalean jasotzen den moduan, bermea jarri beharko da, eta berme horren zenbatekoa hondakinak kudeatzeko azterlanean jasotako aurrekontuaren %120a izango da. Beraz, honen aurrekontua 536,48€koa izanik, jarriko beharreko bermea 536,48 x 1,2 = 643,78€koa da. Obra amaieran, aipatu dekretuan ezartzen diren baldintzak bete direla ziurtatu beharko da dagokion agirien bidez, eta ezaugarri horiek ez betetzeak bermearen itzulpena baldintzatuko du.\nLezoko Udalak Igerilekuko ur Jolasen parkea eraikitzeko obra egikaritzea erabaki du.\nAdierazitako obrak gauzatzeko, IMARA INGENIERIA Y ARQUITECTURAK proiektua idatzi du.\nProiektu horren arabera, lanak esleitu nahi dira. Kontuan izanda, proiektuak aurreikusten duen aurrekontua 249.388,4 euro dela (B.E.Z. barne) lanak esleitzeko prozedura irekia eta tramitazio sinplifikatua erabiliko da.\nAipatu obren esleipenerako espedientea azterturik, obra eta azpiegituretako zinegotzi delegatuak proposaturik Tokiko Gobernu Batzar honek ondorengoa ERABAKI DU:\nBAT: Igerilekuko ur Jolasen parkea eraikitzeko obra kontratuaren espedienteari hasiera ematea, prozedura irekia eta tramitazio sinplifikatua erabiliz.\nBI: IMARA INGENIERIA Y ARQUITECTURA idatziriko exekuzio proiektua onartzea.\nLAU: 249.388,40 eurotakoa gastua onartzea (BEZa barne) (A-614).\nGabonetako argien eta apainketaren hornidura, alokairu erregimenean eta horien muntaketa, desmuntaketa eta mantentze-lanen kontratazioa\nAipatutako hornidura kontratatzeko espedientea hasi eta gero lehiaketara aurkeztutakoa kontratazio mahaiak aztertu eta baloratu ondoren, obra eta azpiegituretako zinegotzi delegatuak proposaturik Tokiko Gobernu Batzar honek ondorengoa ERABAKI DU:\nBI: Kontratuaren esleipena MAYKOLUX S.L.ri egitea. Honek jakinarazpena jaso eta biharamunetik kontatzen hasita 7 laneguneko epean honako hauek egin beharko ditu:\nBehin betiko bermea eta berme osagarria jarri Baldintza Agirietako 18 klausulan zehazten den moduan. Berme honen zenbatekoa esleipenaren %5a izango da, hau da: 1.740 euro.\nEskatutako agiriak arestian aipatutako zazpi (7) laneguneko epean aurkezten ez badira, lizitatzaileak eskaintza erretiratu egin duela ulertuko da. Hori gertatzen bada, puntuazioaren arabera antolatutako eskaintzen zerrenda hartu eta haren ondorengo lizitatzaileari eskatuko zaio lehen aipatutako agiri horiek aurkez itzala.\nIkusi dut etxez etxeko laguntza jasotzeko B.T.Sk egin duen eskabidea eta gizarte langileak egindako gizarte txostena. Horiek horrela, Gizarte Zerbitzu eta Berdintasuneko zinegotzi delegatuak proposaturik Tokiko Gobernu Batzar honek ondorengoa ERABAKI DU:\nBAT: B.T.Sri etxez etxeko laguntza zerbitzua ematea. Zerbitzua akonpainamendurako.izango da eta astea 4,5 ordu emango da. Zerbitzua gutxitu edo gehitu daiteke beharren arabera.\nBI: Zerbitzuagatik egin beharreko aportazio ekonomikoa 11,51€ orduko izango da.\nIkusi dut etxez etxeko laguntza jasotzeko J.M.Ik egin duten eskabidea eta gizarte langileak egindako gizarte txostena. Horiek horrela, Gizarte Zerbitzu eta Berdintasuneko zinegotzi delegatuak proposaturik Tokiko Gobernu Batzar honek ondorengoa ERABAKI DU:\nBAT:J.M.Iri etxez etxeko laguntza zerbitzua ematea. Zerbitzua akonpainamendurako izango da eta astean zehar hiru ordu eta erdiz emango da. Zerbitzua gutxitu edo gehitu daiteke beharren arabera.\nOarsoaldea S.A.k 2019 ekitaldirako lankidetza-hitzarmena aurkeztu du Udalak onar dezan, bi erakundeentzat interes orokorra eta erkidea duten hainbat programa garatzeko.\nHIRU: Onartzea Lankidetza-Hitzarmen honetarako aurrekontu-kreditua, Oarsoaldeak egingo dituen jarduerak finantzatzeko, zenbatekoa 321.072,43€ izanik. (AD-826/2019).\nAzken Gobernu Batzarra egin zen ezkero, 2019ko urriaren 14az geroztik, hartutako erabakien berri eman du alkateak.\nAlkate-lehendakariak, aztertzeko ziren gai guztiak aztertu ondoren, 9:30ean eman dio bukaera bilkurari. Idazkari naizen aldetik, akta 1432950tik 1432968ra zenbakiak dituzten orri ofizialetan jaso eta berrespena ematen diot alkatearen oniritziaz.\nAl, 2019-10-28 12:00


GURE TXALOAK ZURETZAT - kultura digitala\nGURE TXALOAK ZURETZAT/\nArgazkiak bidaltzeko epea bukatu da. Mila esker parte hartzaile guztiei bidalitako lanengatik. Gure txaloak zuentzat dira!\nZozketaren (90 euroko kultura bonoa) IRABAZLEA Errenteriko Oihan (8 urte) izan da . Zorionak!!!\nGure txaloak zuentzat dira! Ikus itzazu jasotako irudiak.\nBizitzen ari garena ez da erraza inorentzat, ezta zuretzat ere: bat-batean dena eten, eta etxean geratu behar izan duzu! Orain, berriz, kalera irten zaitezke, baina ez nahi duzun moduan. Eta, hala ere, egoera zailenean ere zure onena ematen dakizu, PRIMERAN ari zara!!\nJakin nahiko genuke egoera honek zertara bultzatu zaituen, zugan zer atera duen, zure alderdi dibertigarria, pentsalaria, solidarioa, pailazoa, lasaia, sortzailea, langilea, ameslaria, emozioz betea, arrazoitsua, bihurria, aktiboa, hausnartzailea, dinamikoa, lagunkoia... Eta hori guztia hemen jaso.\nAsko duzu esateko eta zure jarrera eredugarria izan daiteke guztiontzat. Beraz, animatu, igo eta erakutsi zure argazkia, poema, marrazkia, collage-a, istorio laburra, etab.... hori kontatzeko.\nMaterial guztiak webgune honetan erakutsiko ditugu, bide batez, zuek, Gipuzkoako haur, nerabe eta gazteak, txalotzeko. Eta gure sare sozialetan ere zabalduko ditugu #gazteakIrteten traolarekin.\nEkimen hau maiatzaren 31ra arte egongo da zabalik. Parte-hartzaileak hiru adin-tartetan banatuko dira (11 urte arte, 12-17 urte, 18-25 urte) eta, epe hori amaitzean, sari bat (90 euroko kultura bonoa) banatuko da horietako bakoitzean, zozketa bidez.\nAnimo #GazteakEtxean #GazteakIrteten


Errugbian ahal bada… | EIBZko liburutegia\nMunduko Errugbi Inklusiboko Txapelketako Espirituaren irabazlea da… Poropo-poro-popo…». Hala izendatu zuten Gasteizko Escor Gaztedi munduko errugbi talderik barneratzaileena. Abesten. Gaztedik entseguak ospatzeko erabiltzen duen doinuarekin, ordurako Bradfordeko Munduko Txapelketaren kanta bihurtua (Ingalaterra). Abesti horren oihartzuna entzun daiteke oraindik, Gaztedi munduko errugbi talde barneratzaileena izendatu zutenetik ia hilabete bat igaro dela: ohorezko sakea Mendizorrotzan; Arabako ordezkari publikoen harrera; ONCEren Urrezko Kriskitin saria… Bradforden lortutakoak zeresana eman du azken asteetan. Ordea, atzera begiratu behar da Gaztedi eta Down Araba-Isabel Orbe elkartearen arteko harremanaren hasiera ikusteko.\nMikel Epalza Gaztediko kideak errugbiaren berezko balioetara jo du Isabel Orbe elkartearekin hasitako lan ildoa azaltzeko. «Munduko txapeldun izateaz aparte, egiten dugunari ez diogu ezer berezirik ikusten; errugbia baino ez dugu aplikatzen». Kirol horrek lantzen dituen balioetara, oinarrietara jo du baieztapena azaltzeko: elkartasuna, errespetua, zuzentasuna, grina… «Entrenamenduan hamar ariketa egin beharrean lau egiten ditugula? Baldin eta ondo egiten baditugu, non dago arazoa?».\n«Pentsa genezakeen azkena zen… errugbia», aitortu du Estibaliz Aranak, Isabel Orbe elkarteko kide eta Markel Herrero jokalariaren amak. «Duda asko genituen hasieran, fisikoagatik eta kirolagatik, baina orain… ezin dugu hau galdu». Iosu Isuskizak Down Araba-Isabel Orbe elkarteko presidenteak azken zehaztapena egin du. «Down sindromea duten pertsonekin dauden aurreiritziak gainditzeko eskatzen dugu, eta hori bera gertatu zaigu errugbiarekin: aurreiritziak gainditu behar izan ditugu».\nDavid Izquierdok, taldearen arduradunak, argi du zer dagoen lortutakoaren oinarrian. «Talde bat gara, zelai barruan eta kanpoan, eta, Bradforden, hala jokatu genuen une oro»: beste taldeetako kideak agurtu, elkarri lagundu… Are gehiago, partida guztietako entseguak Gaztedirenak izango balira bezala ospatu zituzten, abesti eta guzti, sailkapena beren aurka joan arren. «Irabazi genuela sentituta joan ginen Bradfordera; han egote hutsak txapeldun egiten gintuen, eta horrek eman zigun alaitasuna islatu genuen», argitu du Epalzak.\n«Gogoratzean oilo ipurdia jartzen zait, oraindik ere». Iosu Isuskizak besoa luzatu du, esandakoa egia dela frogatzeko. Bradforden egon ziren guztiak hunkitzen dira gertatutakoaz oroitzen direnean. Estibaliz Aranak Isuskizaren ideia berretsi du. «Heziketa premia bereziak dituztenen alorrean lan egiten dut, eta barneratzeaz asko hitz egiten da, baina… Bradforden egon zena da benetako barneratzea; gurasook alde egiten genuen, eta taldeak berera jarraitzen zuen».\nAraudia ere egokitzen ari dira, errugbi barneratzaileak segurtasuna eta dibertimendua berma dezan. Ordea, Gaztedik ez du bertan gelditu nahi. Epalzak azken nahia erakutsi du. «Nahiko genuke talde egokituko jokalariren batek gurekin jokatzea partida bat, noizbait». Bide horretan Galesetik, adibidez, asko dutela ikasteko argitu du, betiere jakinda mugak behar bereziak dituzten pertsonen begietan daudela. David Izquierdok gogoeta hori bota zuen munduko talde barneratzailearen saria jaso zutenean: «Errugbian ahal bada, beste eremuetan… zergatik ez?».\nKategoria Berria egunkaria, Gizartea, etiketak Down Araba-Isabel Orbe, Errugbia, Escor Gaztedi, Gasteiz, Jon Rejado, Kirola by liburutegia. Gorde lotura.


Bizitza erdian jartzeko greba | Gizartea | Berria\nBizitza erdian jartzeko greba\nBost ardatz izango ditu greba feministak: ikasketak, enplegua, kontsumoa, pentsioak eta zaintza. «Zaintzaren gatazkak» garrantzia izango du. Gizonen egitekoa zehaztu dute\nEuskal Herriko Mugimendu Feministak aurtengo grebaren berri eman zuen atzo, Gasteizko Talka espazio feministan. ENDIKA PORTILLO / FOKU\n«Martxoaren 8an, emakumeok, transok eta bollerok lan guztiak utziko ditugu, eta kaleak hartuko ditugu berriro». Iaz bezala, aurtengo Emakumeen Egunean ere grebara deitu du Euskal Herriko Mugimendu Feministak, eta atzo agerraldi bat egin zuten Gasteizen, Talka espazio autogestionatuan, mobilizazioen ardatzen berri emateko. Ikasleen, enpleguaren, kontsumoaren, zaintzaren eta pentsioen arloak izango dira nagusi; antolatzaileek, ordea, jakinarazi dute «zaintzaren gatazkari» zentralitatea emango diotela: bizitzak erdigunean jarriko dituzte. Hasiak dira herri eta eskualdeetan antolatzen, baita maila nazionalean ere. Hainbat kolektiborekin elkartu eta txosten bat idatzi dute.\nIazko greba feminista «erabateko arrakasta» izan zela berretsi dute. Milaka izan ziren hiri eta herrietako kaleetara atera ziren emakumeak, «mundua gelditu zutenak, mundua mugitzeko». Greba feminista bizitzako esparru guztietara eraman zuten, eta aurtengoan ere hala izango da. Antolatzaileek azaldu dute zapalkuntza guztiei aurre egingo diela grebak: «sistema heteropatriarkal kapitalistari» planto egitea dute helburu. Gizonezkoei ere egin diete eskaria: zaintza lanen ardura modu autonomoan har eta antola dezatela.\nNOR DAGO GREBA FEMINISTARA DEITUTA?\nEmakumeak, bollerak eta transak egongo dira greba feministaren erdigunean, hau da, «heteropatriarkatuak zapaltzen dituen subjektuak». Mugimendu feministak azaldu du subjektu guztiak ez direla emakume gisa identifikatzen, eta nabarmendu dute emakume eta gizon kategoria «patriarkalak» desagerrarazi beharra dagoela. «Kategoria hori baliagarria zaigu zapalkuntza izendatzeko». Gaineratu dute heteropatriarkatuak zapaldutako subjektuak izendatzeko emakume* moldea erabiltzeko hautua egin dutela aurten ere.\nHorrez gain, eta zalantzarik ez egoteko, argitu dute grebara Euskal Herriko Mugimendu Feministak deitzen duela. Hortaz, emakume, bollera eta transei dei egin diete mugimenduak antolatutako mobilizazioetan parte hartu eta greba feministaren irudi eta aldarrikapenak erabiltzeko. «Alderdi edo beste edozein erakunderen sigla eta koloreen protagonismoa» saihestu nahi dute.\nZER ALDE DAGO IAZKO GREBAREKIN?\nLau ardatzetan zuen oinarria iazko greba feministak: ikasleak, enplegua, kontsumoa eta zaintza ziren. Bosgarrena erantsiko diote aurten: pentsiodunek ere lekua izango dute aldarrietan. Finean, azaldu dute greba feminista bizitzako esparru guztietara heltzen dela: «Soldatapeko zein doako lanetan, sexualitatean, kontsumo ereduan, familia eraikitzeko moduan, jakintza ekoizteko eran, arrazakeriaren aurrean, edertasun ereduan». Ardatzok oinarri hartu eta sistemarekiko haustura irudikatzea du helburu mugimendu feministak.\nIrailean ere aurreratu zuten berririk. Iaz ez bezala, antolatzaileek jakinarazi zuten aurten ordu batzuetako lanuzteak egin ordez 24 orduko greba egingo dutela.\nZEIN DA GREBAREN ARDATZ NAGUSIA?\nGrebaren ardatzak bost izan arren, «zaintzaren gatazkari» garrantzia eman nahi diote. «Bizitza sostengatzeko ardura kolektiboa eskatzen dugu, pertsonen zaintza ez dadila zapalduon bizkar geratu». Itun sozial berri bat eskatu dute. Horretarako, jakinarazi dute etxeko lanetan eta zaintza lanetan dabiltzan emakumeekin aliantzak sortu, estutu eta indartuko dituztela. «Etxeko langileen esplotazioarekin aberasten diren enpresa banpiroak seinalatzeko edo administrazioaren arduragabekeria» salatzeko deia ere egin dute.\nZER EGIN BEHAR DA GREBA EGUNEAN?\nMugimendu feministak dei egin du lantoki eta ikasgeletan greba egitera, mobilizazioetan parte hartzera eta zaintza lanak albo batera uztera. Greba irudikatzeko, berriz, proposatu dute amantalak balkoietan eskegitzea eta besoko morea eta txapak janztea. Azken finean, nabarmendu dute eguneroko «normaltasuna apurtu» eta «herriak geldiarazi» nahi dituztela. Gogoan izan dute kontsumo greba ere: «Ez kontsumitzeko eta kontsumo arduratsu eta iraunkorra garatzeko deia egiten dugu». Nabarmendu dute kontsumitzean ekoizpen eredu bat edo beste sustatzeko boterea dagoela, eta, beraz, konpromiso politikoa gogoan izan behar dela.\n«Egungo zapalkuntza sistema basatia ezin dugu termino bakar batekin definitu». Hori dela eta, esplotazioaren edo miseriaren ikur diren multinazionalei ez ezik, planto egingo diote kapitalismoari, patriarkatuari, heteroarauari eta kolonialismoari, baita kapazitismoari ere; hau da, «aniztasun funtzionala duten pertsonak alboratzeari eta ezgaitu bezala eraikitzeari».\nZER EGIN BEHAR DUTE GIZONEK?\nZaintza izango da gizonezkoen egitekoa. Iazko grebaren bideari jarraikiz, zuzeneko eskaera egin die mugimendu feministak: zaintza lanen ardura «modu autonomoan hartu eta antolatzeko»; hau da, zaintza bere egiteko, eta lantoki zein herrietan zaintza gune komunitarioak antolatzeko. Dena den, gizonentzako gako batzuk ere eman dituzte, haiek greba bultza dezaten. Nabarmendu dute, zaintzaz arduratzeaz gain, ondoko emakumeei babesa ematea ere beharrezkoa dela.\nEra berean, mugimendu feministak azaldu du gizonek mobilizazioetan parte hartzea ez dela lehentasunezkoa. Halere, berretsi du, parte hartuz gero, gogoan izan behar dutela emakumeen ikusgaitasuna eta ekimena: «Jar zaitez atzeko aldean, agindu edo azalpenik eman gabe».


Sílbala otra vez, J.J. - Saio berezia - Nafarroako Filmoteka\nUrtarrilaren 7a, osteguna\nJosé Julio Apesteguia Nafarroako silbadoreak, txistu munduko hainbat txapelketatan parte hartu duenak, filmetako abestien emanaldia eskainiko du, eta haien irudiez lagunduta egongo da, une horiek ezagutu eta girotzeko. Hainbat filmetako abestiak entzungo dira: El puente sobre el rio Kwai, Love Estory, Desayuno con diamantes, Granujas a todo ritmo, El golpe , edo Ennio Morricone hil berriaren omenaldia\nJosé Julio Apesteguía. 4 urterekin hasi zen Txistua (silbido) musika-tresna gisa garatzen. Hainbat musik-estilo eta –genero interpretatzeko gai da: musika klasikoa, opera, rocka, popa, filmetako soinu-bandak, etab.\n“Txikitatik ikusi nuen txistuan nire benetako grina… Praktikatzen hasi nintzen 4 urte nituenean, eta ordutik etengabe saiatu naiz hobetzen. Txistua musika-tresna da. Musika-estilo eta –genero ugari interpreta ditzaket: musika klasikoa, opera, rocka, popa, filmetako soinu-bandak, etab. Telebistan egin nuen debutean bi abesti klasiko interpretatu nituen: “Zapateado” (Pablo Sarasate) eta “Ave María”(Schubert). Biak nire errepertorioaren ikur bihurtu dira.”\nTelebistan duela 30 urte debutatu zuen, eta ordutik hainbat irrati- eta telebista-saiotan parte hartu du, eta hainbat hiritan ere aritu da, hala nola Madrilen, Valentzian, Burgosen, Bilbon, Coruñan eta Iruñean.\n- Munduko Silbadore Txapelketan finalista (“International Whistlers Convention”) 2013ko apirilaren 17an, Louisburgen (AEB)\n- Japoniako 2014 eta 2016ko mundialetarako klasifikatuta\n- Top 5 munduko txapelketan (The Masters Of Musical Whistling)- Hollywood-en – Los Angeles 2017\n- Japoniako 2018ko mundialerako klasifikatua, Kawasakin\n- Global Whistling Championship 2020: Hirugarrena publikoaren botoan eta seigarrena sailkapen orokorrean.\nGaur arratsaldeko ikuskizunak bere bi pasiorik handienak biltzen ditu: txistua eta zinema (filmen bildumazalea da). Bere leloa hau da: “Zu harritzea bilatuko dut… baina hunki zaitezen lortuko dut”\nGutxi gorabeherako iraupena: 60 minutu.\nUrtarrilaren 13a, asteazkena, 19:30 O.


Sony Showcases 24 hazbeteko monitore berriaren prototipoa 4K HDR ekoizpenerako - NAB Show News by Broadcast Beat, NAB Show-ren esatari ofiziala - NAB Show LIVE\nHasiera » Berriak » Sony-k 24 hazbeteko monitore berriaren prototipoa 4K HDR ekoizpenerako\nSony Elektronikak 24 hazbeteko 4K LCD irudi profesionalen monitore berria aurkeztu du lehenengo aldiz Japoniako 2019 (Inter BEE 2019) Nazioarteko Broadcast Equipment Exhibition-en. Monitore eramangarriak kalitate handiko irudiaren kalitatea eta kolorearen erreprodukzio zehatza eskaintzen ditu. 4K HDR produkzioetarako aproposa da. Eduki sortzaile profesionalei tresna fidagarriak eskaintzen dizkie aplikazio aldakorretarako; hala nola, monitore monografikoa, bideo edizio ez lineala, estudioko horma monitorizazioa, rack-mounta. jarraipena OB kamioietan edo makina geletan.\nMonitore profesionalaren prototipoa garatu da industriari irtenbide paregabea emateko 4K HDR irudiaren kalitatea, zehaztasuna eta koherentzia.\nDefinizio handiko bereizmena (3840 x 2160 pixel) eta 1000 cd / m2 argien zuri guztiekin, monitoreak aparteko xehetasunez erreproduzitzen ditu irudiak. Kolore egiaztapen egokia lortzeko, kolore sorta zabalak kolorearen erreprodukzio koherentea eta fidela eskaintzen du. Gainera, monitorearen ikuspegi angelu zabala, 12G-SDI sarrera eta HDMI konexioak are malgutasun eta eraginkortasun handiagoa eskaintzen die sormenei eremuan eta zuzeneko ekoizpen beharretarako, baita zinema eta merkataritza edukiak sortzeko ere.\nMonitore berriaren xehetasun eta zehaztapen osagarriak geroago argitaratuko dira. Sony Japoniako 2019-2019, 13 15 (Inter BEE 2019) XNUMX (Inter BEE XNUMX) Nazioarteko Broadcast Equipment Show erakusketan monitorearen prototipoa egiten ari da.\nBuruzko informazio gehiago jasotzeko Sonynegozio profesionala da. bisitatu pro.sony.\nAbokatu Aurora Osasuneko Kanpaina / Kolonietakoa Broadcast ingeniaria Broadcast Ingeniaritza Broadcast-Social Media Broadcast-socialmedia Broadcast-SocialMeida editatzeko Graham Chapman Egunkarira egindako prentsa Isovideo, viarte, HDR, zarata murriztea, HDR / WCG, HEVC / AVC, HEVC, JCT-VC, 2015, bitrate murrizketa, immersive, UHD / 4K / HD, H264 / H265, Varsovia SJGolden - SoftAtHome, MStar, CES2017 Loreak eta geziak Colonie Colonie - Berriak COLONIE / Chicago Bideo ingeniaria\t2019 11--15\naurreko: Software produktuei buruzko erabiltzaileen probak egiteko kide\nHurrengoa: Z-HD5500-eko kamerak Hitachi Kokusai-k bultzatu produkzio mugikorraren kalitatea Chelmsford TeleMedia-rentzat


Kilimon haranan barrena, erreka sikuaren ondotik pasiadan — Eibar.ORG | Eibarko peoria\nHemen zaude: Hasiera / Blogak / Dantzing / Kilimon haranan barrena, erreka sikuaren ondotik pasiadan\nKilimon haranan barrena, erreka sikuaren ondotik pasiadan\nOier Araolaza 2009/09/23 23:48\nMendarotik abiatuta ibilbide lasai eta ederra egin daiteke Kilimon erreka zenaren arrastoaren ondotik. Batzuetan nahiko urrutira joan izan gara horrelako tokien bila, eta orain gutxi aitak erakutsi digu etxe ondoan ere baditugula horrelako toki ederrak, adibidez, Kilimon harana.\nMendaron, Garagarza auzoan, ospitalaren azpialdetik abiatzen da bidea. Bailara estu-estua da Kilimon harana, mendiak gain-gainean daude eta batzuetan badirudi arroilla bihurtuko dela aurrerago. Baina zuzen eta estu, bailara luze eta berdea da Kilimon.\ntagzaniapaste Kilimon Arana map\nBitxiena erreka-zuloa da. Izenez oso ezaguna genuen Kilimon eta erreka txukuna espero genuen, baina erreka-zuloa erabat lehortuta dago, belarra eta harriak baino ez dira ageri. Badirudi oso ur iturri garrantzitsua dela erreka hori Debabarrenarako eta ondorioz, bere ur jarioa hodietara bideratu dutela, erreka bera erabat sikatu arte. Pentsatzekoa da garai batean amurrain eta abarrekoak izango zirela bertan, eta inguruko ortu eta animalientzat ura izatea funtsezkoa izaten dela, baina... etxeko kaniletan ere ura nahi izaten dugu eta nonbaitetik hartu behar.\nApenas malkar handirik gabe, poliki-poliki goraka doa bidea, lehen hiru kilometroetan asfaltatuta eta hortik aurrera lurra eta belarrarekin. Azken tramoan goruntz egiten hasten da eta jarraituz gero Larraskandara iritsi daiteke, ia konturatu gabe. Ea hurrengoan harako bidea egiten dugun, gogoz geratu nintzen eta.\nBidean bertan karobi bat, garai batean karea egiteko erabiltzen zen labe horietako bat, topatu genuen.\netiketak: kilimon, debabarrena, mendaro, txangoak, oinez, bizikletan, ibilbideak\nKontxo, orduan igual errekia bere kasa desagartzen da errekazulotik batzuetan eta gero hurrengoan berriz agertu? Kuriosua benetan. Baina lojikuagua iruditzen jata depositora kanalizatziaren ondorioz sikatu izana baino. Kobekin ez giñan konturatu ez. Zulo bat ikus genduan bide ondoan, baina ezta imajinau bez sakona izan leikianik.\nBa nik esango neuke erreka hori beti egon dala halan, "trop plein" izeneko fenomenuan eragiñez: http://es.wikipedia.org/wiki/Trop_plein Kilimonen rekorriduan, ez dakitt fijauko ziñazien, koba bi dagoz. Bata errekazuluan bertan (ur denporetan, bertatik ura urtetzen hasten da, 30 bat litro segunduko) eta bestia zelai baten bestekaldian (burdin sare batez itxitta, akuifero haundixetara sartu leike handik). Dana dala neria sospetxia da bakarrik, baiña seguro Akerzulo (Deba) edo Arantzadi (Donostia) taldietako espeleologuak ondo dakixela hori.


Game Defendatzea zure omenez Online. Play for free\nGame Defendatzea zure omenez\nPlay jokoa Defendatzea zure omenez Online:\nGame Description Defendatzea zure omenez\nHonek mundu magikoa, zure omenez hobeto mago, zein gaizkiaren olatu guztiak bizirauteko behar duzu defendatzeko duzu. . Play jokoa Defendatzea zure omenez konektatuta.\nTekniko jokoa Defendatzea zure omenez ezaugarri\nGame Defendatzea zure omenez gehitu: 28.10.2011\nJokoaren tamaina: 6.11 MB\nJokoa jokatzen: 2577 aldiz\nBezalako jokoa Defendatzea zure omenez Jokoak\nDeskarga jokoa Defendatzea zure omenez\nEmbed Joko Defendatzea zure omenez zure web orrian:\nJokoaren txertatu Defendatzea zure omenez zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Defendatzea zure omenez , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Defendatzea zure omenez -rekin, baita ere, jokoa jokatu zen:


Soberakin Saldu dugu - HGR Inc.\nEz dakizu noiz bisitatzen duzun HGR en 12-Acre showroom Euklides, Ohio zehazki zer aurkituko dituzu.\nHGR ekialdeko United States zehar erosleei diren ekipamenduak ikuskatzeko eta jorratzen erosi denbora guztian talde bat dauka. Kamioiak HGR iristen eguneroko erositako ekipo batekin, baina ia ezinezkoa da zer izango stock izan, aste batetik bestera iragartzeko.\nHala eta guztiz ere, gauza bakar bat ere kontatu ahal izango duzu: HGR-k prezio handieneko soberakin industrial aukeraketa handi bat izango du beti.\nHGR berean, gure ekipoak saltzen ditugu "da" 30 eguneko asebetetze-bermatuta bueltan politika batekin. gure elementuak batzuk ia berria bezala dira; beste batzuk ekintza ugari ikusi ahal izan fabrikazio arena.\nGure ezagutzaile salmenta taldearen laguntzaz, bezeroek beren beharretara aukerarik onena egin daiteke eta sentitzen direla ekipoak eta makineria Tratu ona lortzean jakitea konfidantza.\nThe HGR erosketa-prozesua\nHGR lagungarria eta errespetatzen salmenta talde batek bere Euklides, Ohio saltokian lan egiten du. Taldeak pertsona eskuragarri da,\nposta elektroniko bidez eta (866) 447-7117 at telefonoz.\nBezero berriak diren salmenta taldeko kide batekin lotua emateko deitu daiteke, edo jaso taldeak bat erabiliko dute beren ekipamendu erosketak laguntza jasotzeko.\nIzenak dioen bezala, hauen azken elementuak HGR inbentarioa hit dira. Elementu bat deskargatzen da ondoren, HGR inbentarioa langileek berrikusten ditu, argazkiak, tasatuak eta online inbentarioa sistema sartu. HGR izan du elementuak inbentarioan izateaz 10 minutu baino gutxiago ondoren saltzeko.\ninbentarioa gehien saltzen nahiko azkar bitartean Euklidesen iritsi ondoren, elementu batzuk pasatzeko denbora pixka bat gehiago showroom solairuan. denbora pixka bat pasatzen ondoren, HGR elementu horiek, eta horrek abantaila hartu duten markdowns erabilitako ekipamendu industrialaren eskaintza are hobeto bezeroei ematen prezioak jaisten.\nBi gauza HGR showroom buruzko zenbait dira: handia da, eta lanpetuta da. GM zati landare Behin, instalazioaren orain dela erabiltzen industrial superabita nabe eta bezeroei eskaintza handia bila beteta. Badira eskorga ibiltaritza du nabe, kamioiak karga eta deskarga, eta hainbat fabrikazio makinak ari ate aldera joan zen bizitzera. Baina hectic gisa badirudi, ez ordena askorekin Showroomera da.\nBezeroek online mapa kontsultatu daiteke edo inprimatutako kopia bat lortu denean etortzen dira. Online produktu zerrendak eskaintzen korridore eta badian kokapenak gida bezeroei laguntzeko elementuak eskubidea, eta HGR salmentak taldeak beti eskuan folks seinalatu norabide egokian.\nIzena zure prezioa\nHGR ongietorria bezeroei eskaintza. behin-line produktu zerrenda orrian, bezeroei "izena zure prezioa" botoia erabili ahal izango da eskaintza bat aurkeztu elementu jakin bat da. Eskaintza berrikusi egingo da eta bai onartu edo baztertu, counter eskaintza atzera etorritako HGR batetik aukera dago. Brian Krueger dio HGR zuzendari bezala, "Ez dugu oraindik iraindu dira, eta urteetan zehar eskaintza arraro asko entzun izan dugu."\nNahiz 12 espazio estalian akre batera, HGR showroom lortzen noizean ibilia. Certain nabe gehiegi osoa lortu. Noiz ez dago hurrengo truckloads gela, zerbait egin behar da.\nHGR en aldizkako salmentak Ekitaldiak hautatutako produktu eta nabe deskontuak are sakonagoa eskaintzeko. Bezeroak hartu ahal off 20, 30 edo are% 50, elementuak aukeratu dut dute eta salmenta gertaera zehatz arabera. HGR Update email salmenten azken gertakariei buruz informatua egoteko modu handi bat da.\nHGR lema da "Erosi dugu eta saltzen dena!", Baina bigarren mailako adierazpen bat izan daiteke "Erosi dugu & Saldu edonork &." Erosketa aldean, HGR bisitak eta ekipamendu ikuskatzen instalazioen tamaina guztietako at, makina txiki hasita fabrikak handi dendetan.\nBere salmenta merkatuetan, HGR bezeroekin lotzen jatorri sorta ia infinitua batekin.\nHobbyists gogoko makina bat edo tresna gehitzeko bere etxeko tailerrean bila maiz HGR bezeroak dira. Bildumagilearen recoger bat "klasiko" pieza, edo zentzuduna berariazko makina bat erabiltzen duten urte zituen, erretiratu aurretik mesederako, maiz agertzen dira loading eman HGR erosketa bat.\nalbo praktikoagoa On, gaur egungo makina denda jabeek eta operadoreak erregularra shoppers, makina berrien edo gehigarri bat gehitzeko ordena eskaera bat osatzeko asmoz dira. Eta HGR erabilitako makina saltzaileek "da" erosketa bat, eraberritze batzuk eta garbi-up lanetan jarri egiten duten, eta, ondoren, beren kabuz elementuak birsaldu askorekin ikusten.\nBezero mota edozein izanda ere, prezioak eta hautaketa HGR at aukera ugari eskainiko erabilitako industria-ekipamenduak erosteko.


Alkizalete baserria - Wikipedia, entziklopedia askea.\nArtikulu hau Alkizako baserriari buruzkoa da; beste esanahietarako, ikus «Lete».\n18,5 ( ) × 17,5 ( ) m\nAlkizalete edo Lete Alkizako baserri bat da, Erdi Aroko jatorria duena. Garai horretakoak dira erdi puntuko arku bat eta behe-solairuko horma-atal gotikoaren zati batzuk, baita XVI. mendeko zurezko zutoin eta habeak ere. Gaur egungo baserria XVIII. mendeko eraikin barrokoa da.\n2007ko maiatzaren 10ean, Eusko Jaurlaritzak kultura ondasun izendatu zuen, monumentu sailkapenarekin.\nOinplano laukizuzena duen familia bakarreko baserria, 17,5 x 18,5 m-koa, hiru solairu eta ganbara dituena, eta hiru isurkiko hodi-teiladun estalki zurezkoa.\nHego-mendebaldera jotzen duen fatxadarekiko luzetara dagoen gailurra. Gehiena harlangaitzez egindako perimetro-pareta, zuriz luzitua eta pintatua, salbu eta eraikineko lau fatxadetako harlanduetan. Harlanduzko eskantzuak ditu. Fatxada nagusia simetrikoa da, eta behe-solairuan puntu erdiko arku dobelatua duen sarbide bat du, fatxadako ardatzarekiko deszentratua. Alboetan hiru leiho harlanduz inguratuak. Lehenengo solairuan lau leiho-zulo ditu, harlanduz inguratuak baita ere. Lehenengo eta bigarren solairuen artean armarria dago, fatxadaren erdian eta hauts-babes batean gordeta, eta horren ondoan eguzki-erloju bat. Kasu honetan fatxadako horma-atala harlanduzkoa da. Bigarren solairuan lau leiho daude, harlanduz inguratuak. Pinoian bi leiho ditu, eta beste bi ere bai, harlanduz inguratuak. Azkenik, pinoian baita ere, puntan burdinazko haize-orratza duen gailurra erliebezko gurutze bat duen sekzio karratuko harlanduzko zutoin batean bermatzen da.\nHego-ekialdeko fatxadak, lehenengo solairuaren parean, erdi-puntuko arkua duen sarbide bat du; eta beste bat atalburuduna, estalkitxo batez burutua, sarbidea porlanezko maila oker txikiko eskailera bat duena. Fatxada honetan, sarrerako ateen alboetara, harlanduz inguraturiko beste bi leiho-zulo daude. Bigarren solairuan hiru balkoi daude, burdinazko barandadunak.\nIpar-ekialdeko fatxadak sarbide ateburuduna da, zeinetatik behe-solairura igaro baitaiteke. Horren gainean, lehenengo solairuaren parean, harlanduz inguraturiko bi leiho daude. Bigarren solairuaren parean, harlanduz inguraturiko beste hiru leiho.\nIpar-mendebaldeko fatxadak simaurtegi eta txerritegi moduan erabiltzen diren hainbat teilape-eranskin ditu. Behe-solairuan erdi-puntuko arku dobelatua dago, eraikinaren barrualdetik soilik ikus daitekeena. Lehenengo solairuaren parean kuku-leiho txiki bat dago.\nEraikinaren egitura behe-solairuko harrizko bi zutabetan eta zurezko beste bitan bermatzen da. Eta horien gainean altxatzen dira ganbararainoko atal bakarreko lau zutoin-ardatz. Lehenengo solairuko forjatuak soliba erregularrak, simetrikoak eta sekzio handikoak ditu. Lehenengo eta bigarren solairuetako forjatuetan, habeen gainean, soliba erregularrak eta simetrikoak bermatzen dira. Ganbaran, lau zutoin-ardatzak zurezko urkila banatan bukatzen dira, zeinetan eraikinaren teilatua bermatzen baita. Egitura zenbaki erromatarrez markatua dago. Lehenengo solairuan, fatxada nagusirantz irekia, 8 x 7 m-ko egongela dago, aingeru-buruak irudikatzen dituen iztukuzko apaingarriak dituena. Egongelako ateak eta atal bakarreko oholez egindako tarima ere jatorrizkoak dira.\nLete baserriaren webgunea (argazkiak)\nMultimedia: Lete baserria\nOrriaren azken aldaketa: 13 otsaila 2021, 00:22.


Laguntzak eta dedukzio fiskalak familientzat - Ba da beste modu bat | Laboral Kutxa Blog\nCOVIDaren ondorioekin, Ukrainako gerrarekin, eta gasolina eta argia prezio historikoetan daudela, ekonomia ahulduta geratu da neurri handiagoan edo txikiagoan. Faktore horiek familia asko hartu dituzte eraginpean; dena den, Biztanleria Aktiboari buruzko Inkestaren arabera, familiako kide guztiak langabezian zituzten familia-taldeak aurreko urtean baino 173.200 gutxiago izan dira 2021ean, 1.023.900 guztira, zifra horrek oraindik ere 2019an pandemiaren aurretik izandakoa gainditzen badu ere.\nNext Generation Europako funtsei esker ari gara zirkunstantzia larri horiek arintzen. Bazterkeria-arriskuan dauden, kalteberatasun-egoera berezi batean dauden edo egunerokoari duintasunez aurre egiteko osagarri ekonomiko bat behar duten familiei zuzendutako zenbait laguntza mota eskaintzen dituzte erakunde publikoek. Honako hauek dira kolektibo horientzat dauden laguntza nagusiak:\nCOVIDaren krisialdiak eraginpean hartutako familiak\nLarrialdi sanitarioko egoerak ezohiko zenbait neurri ekonomiko hartzera eraman zuen Eusko Jaurlaritza. Aurtengorako, larrialdi sozialeko laguntzetarako ordainketa-kreditu bat prestatu du 27 milioi euroko zenbatekoaz, eta beste 10 milioi birusaren aurka borrokatzeko.\nEusko Jaurlaritzak laguntza jakin batzuk ematen dizkie familiei eta izatezko bikoteei lan-kontziliazioa bultzatzeko.\nOnura fiskalak, dedukzioak aurreratzea barne.\nDeskontuak tarifa elektrikoaren ordainketan, garraioetan, eta kultura- eta kirol-jardueretan.\nLehentasuna etxebizitza babestua lortzeko.\nMalgutasun handiagoa prestakuntza-programetan, beketan edo prestazioetan sartzeko.\nGuraso bakarreko familientzako laguntzak. Guraso bakar batez osatutako familiei zuzenduta daude, betiere seme edo alaba bat edo gehiago baditu bere kargura. Familiek ondorengoak izateagatik oro har jasotzen dituzten laguntza guztiak hartzen dituzte barnean, eta horrekin batera, kargurako seme-alabengatiko prestazio osagarriak eta PFEZean aplikatzen diren dedukzioak.\nMaila orokorreko familia ugarien kasuan (hiru edo lau seme-alaba), urtean 200 euro jasoko dituzte, bi seme-alaba dituzten guraso bakarrekoek edo desgaitasuna duten seme-alabak dauzkatenek bezala. Maila bereziko familia ugariek (bost seme-alaba edo gehiago) 400 euro jasoko dituzte. Bi kasuetan ere hilean 100 euro aldez aurretik ordaintzea eskatu ahalko da lehen taldeko familia-unitateentzat edo 200 euro ordaintzea bigarren taldekoentzat.\nKalteberatasun-egoeran dauden familiek ere zenbait laguntza eskuratzeko aukera izan dezakete etxebizitza lortuko dutela bermatzeko. Honako hauek daude laguntza horien artean:\nMaileguen subsidioa: Hipotekaren hileroko ordainketarako laguntza.\nAlokairurako laguntzak: Baliabide ekonomiko urriko pertsonek alokairu-erregimeneko ohiko etxebizitza bat lortu dezatela errazteko: gazteak, adinekoak, desgaitasuna duten pertsonak, genero-indarkeriaren biktimak, beren ohiko etxebizitzaren utzarazpena jasan duten pertsonak, etxerik gabeko pertsonak eta bereziki kalteberak diren beste pertsona batzuk. Euskadin Gaztelagun programaren bidez arautzen da laguntza hau, eta 600 eta gehienez 750 euro bitarteko errentak osatzen ditu. Bono Alquiler Joven programa dago Espainian.\nGainera, oro har, zenbait ekarpen instituzional ere badaude honako hauekin lotuta:\nEtxebizitzekin lotutako kontserbazioa, erabilera-segurtasunaren hobekuntza eta irisgarritasuna.\nBirgaitzea eta urbanizatzea.\nDiru-sarrerarik gabeko familiak\nKolektibo kalteberenetako bat honako hauek dira: diru-sarrerak izateko iturri nagusia galdu duten edo diru-sarrerarik ez duten familiak. Zenbait prestazio lortzeko aukera dute talde horiek beren egoera hobetzeko:\nKotizazioei lotutako Gizarte Segurantzaren prestazio kontributiboak. Prestazio horien artean daude erretiro-prestazioak, alarguntzako eta ezintasun iraunkorreko prestazioak, eta aldi baterako ezintasuneko, langabeziako eta autonomoen jarduera eteteagatiko prestazioak. Amatasunagatik eta aitatasunagatik oro har ematen direnei gehitu ahal zaizkie laguntza horiek, hala nola jaiotzagatiko, adopziogatiko edo haurdunaldian arriskuan egoteagatiko baimenak, eta antzekoak. SEPE Estatuko Enplegu Publikoaren Zerbitzuak zenbait prestazio mota eskaintzen ditu egoera pertsonalaren arabera.\nGizarte Segurantzaren prestazio kontributiboak. Prestazio kontributibo bat jaso ezin duten baina premia-egoera batean egonik baliaezintasunarekin edo erretiroarekin lotutako arrazoiengatik babesa behar duten familiei zuzenduta daude laguntza hauek.\nBizitzeko Gutxieneko Diru-sarrera: Aurten % 3an handitu du bere balioa Bizitzeko Gutxieneko Diru-sarrerak, laguntzen araberako pentsioek izandako igoerak baino puntu-erdi gehiago. Gobernuak urtero ezartzen duen errenta bermatuaren eta onuradunaren diru-sarreren multzoaren arteko aldeak zehazten du etxe bakoitzak jasotzen duen prestazio ekonomikoa.\nLaguntza fiskalak PFEZaren aitorpenean. Baliabide gutxiko familiek jasotzen duten zerga-karga murrizteko dira.\nGogoratu zure errenta-aitorpenari aplikatu diezazkiezun dedukzioei buruzko edozein kontsulta egiteko LABORAL Kutxako zure bulegoko langileekin jarri zaitezkeela harremanetan eta telematikoki bideratu.


Jainkoari buruzko egia | Bibliak irakasten duena\nZein da egia Jainkoari buruz?\nArduratzen ote da zutaz Jainkoa?\nNolakoa da Jainkoa? Ba al du izenik?\nHurbil al gaitezke Jainkoarengana?\n1, 2. Zertan lagun gaitzake galderak egiteak?\nOHARTU al zara haurrak galdezka eta galdezka aritzen direla? Asko, hitz egiten hasi orduko hasten dira galderak egiten. Jakin-minez, begiak zabal-zabal, zuri begira gelditu eta hauen antzeko galderak egiten hasten dira: «Zergatik da urdina zerua? Zerez daude eginda izarrak? Nork irakatsi zien txoriei txioka?». Gogor saia zaitezke erantzuten, baina ez da beti erraza izaten. Zure erantzunik hoberenak ere galdera hau eragin dezake: «Zergatik?».\n2 Haurrak ez dira galdezka aritzen diren bakarrak. Guk ere, hazten goazen heinean, galdetzen jarraitzen dugu. Esate baterako, aurkitu nahi dugun helbidera iristeko galdetu egiten dugu; baita baztertu behar ditugun arriskuak zein diren ikasteko edota gure jakin-mina asetzeko ere. Baina pertsona askok galderak egiteari uzten diote, batez ere garrantzitsuenak direnak, edo behintzat, erantzunak bilatzeari uzten diote.\n3. Zergatik utzi diote pertsona askok galdera garrantzitsuenen erantzunak bilatzeari?\n3 Pentsa ezazu liburu-azalean, hitzaurrean, edo kapitulu honen hasieran agertzen diren galderetan. Egin ditzakegun galderarik garrantzitsuenetarikoak dira. Halere, askok, etsi-etsirik, galdera horien erantzunak bilatzeari utzi diote. Zergatik? Ba al ditu Bibliak erantzunak? Batzuk erantzunak zailegiak izango diren beldur dira; beste batzuek galderak egitean lotsagarri geldituko ote diren izua dute. Eta beste batzuek, berriz, galdera horiek erlijio-buru eta maisuen esku utzi behar direla uste dute. Eta zuk, zer uste duzu?\n4, 5. Zeintzuk dira bizitzako galdera garrantzitsuenetarikoak eta zergatik bilatu behar genituzke horien erantzunak?\n4 Seguraski, zuk ere bizitzako galdera garrantzitsuenen erantzunak jasotzeko interesa duzu. Dudarik gabe, honakoa galdetu izan diozu noizbait zeure buruari: «Zein da bizitzaren helburua? Bizitza hau al da dagoen guztia? Nolakoa da Jainkoa?». Galdera hauek egin eta bertan behera ez uztea, asetzen zaituzten erantzun fidagarriak aurkitu arte oso ona da. Ospetsua den Jesu Kristo maisuak hauxe esan zuen: «Eskatu, eta emango dizue Jainkoak; bilatu, eta aurkituko duzue; jo atea, eta zabalduko zaizue» (Mateo 7:7).\n5 Galdera garrantzitsu horien erantzunak bilatzen jarraituz gero, ikerketa hau oso baliotsua izango zaizula ikusiko duzu (Esaera Zaharrak 2:1-5). Besteek kontrakoa esan arren, ez arduratu, erantzunak badaude eta Biblian aurkitu ahal izango dituzu. Erantzunak ez dira ulertzeko zailegiak. Are gehiago, itxaropena eta zoriontasuna ematen dute. Eta, gainera, bizitza zoriontsua izaten lagun zaitzakete orain. Hasteko, azter dezagun pertsona asko kezkarazten duen galdera.\nARDURAGABEA ETA BIHOZGABEA AL DA JAINKOA?\n6. Zergatik uste dute askok Jainkoa ez dela gizakion sufrimenduaz arduratzen?\n6 Askok galdera horri baietz erantzungo liokete. «Jainkoa arduratuko balitz —batzuek pentsatzen dute—, ez al litzateke mundua erabat desberdin izango?». Inguruan gerra, maltzurkeria eta miseriaz beteriko mundua ikusten dugu. Gu geu gaixotzen gara, sufritu egiten dugu eta maite ditugunak hiltzen zaizkigu. Horregatik askok diote: «Jainkoa gu eta gure arazoez arduratuko balitz, ez al luke gauza txarrak gertatzea eragotziko?».\n7. a) Nola pentsarazi dute erlijio-maisuek Jainkoa bihozgabea dela? b) Zer irakasten du benetan Bibliak sufritzen ditugun gauzei buruz?\n7 Are okerrago, erlijio-maisuek Jainkoa bihozgabea dela pentsarazten dute. Nola? Ezbeharrak jotzean, Jainkoaren nahia dela esaten. Beraz, Jainkoari botatzen diote errua gertatzen diren gauza txarrengatik. Egia ote da hau? Zer da Bibliak benetan irakasten duena? Santiago 1:13k erantzuten du: «Inork, tentaldirik duenean, ez beza esan Jainkoak tentatzen duenik. Jainkoak ez du gaizkirako tentaziorik eta ez du inor gaizkirako tentatzen ere». Beraz, Jainkoa ez da inoiz inguruan ikusten dugun gaiztakeriaren iturburua (Irakurri Job 34:10-12). Egia da gauza txarrak gertatzen uzten duela. Baina alde handia dago gauza txarrak gertatzen uztearen eta eragitearen artean.\n8, 9. a) Azaldu ezazu, adibide bat erabiliz, gaiztakeria izaten uztearen eta eragitearen arteko aldea. b) Zergatik ez da bidezkoa Jainkoari leporatzea gizakiok bizimodu txarra jarraitzen uztea?\n8 Pentsa ezazu, adibidez, aita zuhur eta maitekor batean; oraindik gurasoen etxean bizi den seme heldua du. Semea aitaren aurka altxatu eta etxetik alde egitea erabakitzean, aitak ez dio ezetzik esaten. Orduan, semeak bizimodu txarra jarraitu eta arazoetan sartzen da. Aita al da bere arazoen eragilea? Ez (Lukas 15:11-13). Era berean, nahiz eta Jainkoak ez dituen gizakiak geldiarazi bide txarra aukeratu dutenean, ez da gertatu diren arazoen eragilea. Beraz, ez da bidezkoa gizakion arazo guztiak Jainkoari leporatzea.\n9 Jainkoak baditu arrazoi onak gizakioi bizimodu txarra jarraitzen uzteko. Gure Sortzaile zuhur eta boteretsu bezala, ez dauka zertan bere arrazoiak guri azaldu beharrik. Halere, maitasunak bultzatuta ematen dizkigu. Gehiago ikasiko duzu arrazoi hauei buruz 11. kapituluan. Baina ziur egon Jainkoa ez dela zure arazoen erantzulea; aitzitik, berak ematen digu arazoak konpontzeko itxaropen bakarra (Isaias 33:2).\n10. Zergatik fida gaitezke Jainkoak gaiztakeriak sortutako oinazea konponduko duela?\n10 Horretaz gain, Jainkoa santua da (Isaias 6:3). Honek garbia dela esan nahi du. Ez du gaiztakeriaren arrastorik bere baitan. Beraz, berarengan konfiantza osoa izan dezakegu. Hori gizakiez esan dezakeguna baino gehiago da, batzuetan usteldu egiten baitira. Agintari zintzoenek ere ez dute askotan botererik gaiztoek sortutako hondamena konpontzeko. Baina Jainkoa ahalguztiduna da. Berak badu ahalmena eta konponduko du gaiztakeriak gizakiongan sortutako oinazea. Jainkoak esku hartutakoan gaiztakeriarekin akabatuko du! (Irakurri 37. Salmoa 9-11).\nZER SENTITZEN OTE DU JAINKOAK ZU SUFRITZEN IKUSTEAN?\n11. a) Zer sentitzen du Jainkoak injustizia ikustean? b) Zer sentitzen du Jainkoak zu sufritzen ikustean?\n11 Bitartean, zer sentitzen ote du Jainkoak zure bizitzan eta munduan gertatzen dena ikustean? Jainkoak «zuzenbidea maite» duela erakusten du Bibliak (37. Salmoa 28). Beraz, zuzena eta okerra denaz biziki arduratzen da. Injustizia gorroto du. Antzinan, mundua gaiztakeriaz bete zenean, Jainkoa «bihozmindurik» sentitu zela dio Bibliak (Hasiera 6:5, 6). Eta Jainkoa ez da aldatu (Malakias 3:6). Oraindik ere gorroto du munduan zehar ikusten duen sufrimendua, baita gizakiok sufritzen ikustea ere. «Bera baita zuetaz arduratzen» dio Bibliak (Irakurri 1 Pedro 5:7).\n12, 13. a) Zergatik ditugu maitasuna bezalako bertuteak? Zer eragin du maitasunak munduari buruz dugun ikuspuntuan? b) Zergatik egon zaitezke ziur Jainkoak munduko arazoetan esku hartuko duela?\n12 Nola izan gaitezke ziur Jainkoak sufrimendua ikustea gorroto duela? Hona hemen froga gehiago. Bibliak gizakia Jainkoaren irudiko eginda dagoela erakusten du (Hasiera 1:26). Izan ere, bertuteak baditugu, Jainkoak ere badituelako da. Esaterako, hunkitzen al zaitu besteak sufritzen ikusteak? Ziur izan injustiziak arduratzen bazaitu, Jainkoa are eta gehiago arduratzen duela.\n13 Gizakiok dugun bertuterik onenetarikoa maitatzeko gaitasuna da. Honetan Jainkoaren antzeko gara, Bibliak «Jainkoa maitasuna» dela irakasten baitu (1 Joan 4:8). Maitatzen badugu, Jainkoak ere maitatzen duelako da. Nola sentitzen zara munduko sufrimendu eta injustizia ikustean? Zure esku balego, ez al zenituzke kenduko maitasunak bultzatuta? Bai noski! Ziur egon zaitezke Jainkoak ere sufrimendua eta injustiziarekin amaituko duela. Liburu honetako hitzaurrean azaldutako promesak ez dira ametsak edo itxaropen hutsak. Jainkoaren promesak zalantzarik gabe beteko dira! Promesa horietan fedea izan dezazun, hauek egin dituen Jainkoa gehiago ezagutu behar duzu.\nJAINKOAK BERA EZAGUTU DEZAZULA NAHI DU\nInork zu ezagutzea nahi baduzu, ez al zenioke zure izena esango? Jainkoak Bibliaren bidez ezagutarazten digu bere izena\n14. Zein da Jainkoaren izena eta zergatik erabili behar genuke?\n14 Inork zu ezagutzea nahi baduzu, zer egingo zenuke? Ez al zenioke zure izena esango? Ba al du Jainkoak izenik? Erlijio askok bere izena «Jainkoa» edo «Jauna» dela diote, baina horiek ez dira pertsona izenak. Tituluak dira, «errege» edota «lehendakari» bezalakoak. Bibliak, Jainkoak titulu asko dituela irakasten du, esaterako, «Jainkoa» eta «Jauna». Hala ere, Bibliak, Jainkoak izen berezia duela irakasten du: Jehoba. «Jainkoak Moisesi esan zion, gainera: —Esan israeldarrei: Jaunak [“Jehobak”, NW] (...) bidali nau. Horixe izango da nire izena betiko» (Irteera 3:15). Zure biblia-itzulpenak ez badu Jainkoaren izenik erabiltzen, jo liburu honetako eranskinera, «Jainkoaren izena: bere erabilera eta esanahia» artikulura, hau zergatik gertatzen den ikusteko. Izan ere, Jainkoaren izena milaka aldiz agertzen da antzinako biblia-eskuizkribuetan. Beraz, Jehobak zuk bere izena ezagutzea eta erabiltzea nahi duela erakusten du honek. Beste era batera esanda, Jehobak bere burua aurkezten dizu Bibliaren bidez.\n15. Zer esanahi du Jehoba izenak?\n15 Jainkoak bere buruari esanahi handiko izena ipini zion. Bere izenak, Jehoba, agindutako guztia bete dezakeela eta bururatutako edozein asmo ere aurrera eraman dezakeela esan nahi du. * Jainkoaren izena bakarra da, paregabea. Berari bakarrik dagokio. Era askotan da Jehoba paregabea. Zein eratan?\n16, 17. Zer erakusten digute titulu hauek Jehobari buruz? a) «Ahalguztiduna» b) «Gizaldien Errege» c) «Sortzailea»\n16 Hau dio 83. Salmoa 19ak [83:18, NW]: «Zu bakarrik [zara] lur guztiaren gain Goi-goikoa». Era berean, Jehobari bakarrik deitzen zaio «Ahalguztiduna». Apokalipsia 15:3ak dio: «Bai handi eta harrigarriak zuk eginak, oi Jauna, Jainko ahalguztiduna! Bai zuzen eta leiala zure jokabidea, oi herrien Errege!». «Ahalguztiduna» tituluak Jainkoa, dagoen izakirik boteretsuena dela erakusten digu. Bere boterea paregabea da, gorena. 1 Timoteori 1:17an «Gizaldien Errege» deitzen zaio Jehobari eta honek, Jehoba beste era batera paregabea dela gogorarazten digu: Bera da beti bizi izan den bakarra. 90. Salmoa 2ak dio: «Jainko zara zu betidanik eta betiko». Honek bai sortzen duela errespetua, ezta hala?\n17 Horrez gain, Jehobak ez du parekorik Sortzailea baita. Apokalipsia 4:11k dio: «Gure Jaun eta Jainko hori, zu bazara nor aintza, ohorea eta ahalmena hartzeko, zeuk baitzenituen gauza guztiak egin eta, zuk nahi izan duzulako, baitira sortu eta dira oraindik». Ikus ezin ditugun zeruko izaki espiritualak, gaueko zerua estaltzen duten izarrak, zuhaitzetan hazten diren fruituak, ozeano eta ibaietan igerian dabiltzan arrainak... bururatzen zaizun guztia, Jehoba Sortzailea delako existitzen da!\nHURBILDU AL ZAITEZKE JAINKOARENGANA?\n18. Zergatik pentsatzen dute askok ezinezkoa izango dutela Jainkoarengana hurbiltzea, baina zer irakasten du Bibliak?\n18 Jehobaren bertute harrigarriei buruz ikasteak, pertsona asko deseroso sentiarazten ditu. Jainkoa garaiegia dela pentsatzen dute, inoiz ezingo direla beregana hurbildu edota honelako Jainko gorenari ez diotela axola. Baina, egia ote da? Bibliak kontrakoa irakasten du. Honakoa esaten du Jehobari buruz: «Izan ere, ez dago guretako bakoitzarengandik urruti» (Eginak 17:27). Gainera, honako gonbidapena luzatzen digu: «Hurbil zaitezte Jainkoarengana, eta hurbildu egingo zaizue» (Santiago 4:8).\n19. a) Nola has zaitezke Jainkoarengana hurbiltzen eta zein onura izango dituzu hau egitean? b) Jainkoaren zein bertutek erakartzen zaitu gehiago?\n19 Nola hurbildu zaitezke Jainkoarengana? Hasteko, jarrai ezazu Jainkoari buruz ikasten orain ari zaren bezala. Jesusek honakoa esan zuen: «Honetan azaltzen da betiko bizia: zu, egiazko Jainko bakar hori, eta zuk bidalitako Jesus Mesias ezagutzean» (Joan 17:3). Jehoba eta Jesusi buruz ikasiz gero «betiko bizia» lortuko duzula ziurtatzen dizu Bibliak! Jadanik ikasi duzun bezala, «Jainkoa maitasuna da» (1 Joan 4:16). Jehobak beste bertute bikain eta erakargarri ugari dauzka. Esaterako, Bibliak «Jainko bihozbera eta errukiorra, haserre-gaitza eta onginahiz eta leialtasunez betea» dela dio (Irteera 34:6). «Ona» eta «barkabera» da (86. Salmoa 5). Pazientzia handikoa da (2 Pedro 3:9). Biblia irakurtzen duzun heinean, Jehobak, bertute erakargarri hauek eta beste hainbat ere erakutsi dituela ikusi ahal izango duzu.\n20-22. a) Galarazten al zaitu Jainkoa ezin ikusi izateak berarengana hurbiltzea? Azaldu ezazu. b) Zertara bultzatu zaitzakete asmo oneko zenbait pertsonek, baina zer egin behar zenuke?\n20 Jakina, Jainkoa ezin duzu ikusi, espiritu ikusezina baita (Joan 1:18; 4:24; 1 Timoteori 1:17). Bibliako pasarteetan murgiltzen zaren heinean, Jehoba pertsona bezala ezagutzen joango zara. Salmogileak idatzi zuen bezala, «Jaunaren edertasunari [“gozotasunari”, oharra] begira» egon zaitezke (27. Salmoa 4; Erromatarrei 1:20). Jarrai ezazu Jehoba sakonki ezagutzen eta orduan bene-benetakoa bilakatuko da zuretzat. Gainera, arrazoi indartsuagoak izango dituzu bera maitatzeko eta beregandik hurbil sentitzeko.\nAita zintzo batek bere umeengatik sentitzen duen maitasunak, gure Aitak guregatik sentitzen duen maitasun handia erakusten du\n21 Poliki-poliki ulertuko duzu zergatik irakasten digun Bibliak Jehoba, gure Aita bezala ikusten (Mateo 6:9). Bizia emateaz gain, guretzako bizimodurik hoberena nahi du, aita maitekor orok beraien umeentzat nahi duten bezala (36. Salmoa 10 [36:9, NW]). Gizakiok Jehobaren adiskide izan gaitezkeela ere irakasten du Bibliak (Santiago 2:23). Pentsa ezazu: Unibertsoaren Sortzailearen adiskide izan zaitezke!\n22 Biblia-ezagutza handitzen duzun heinean, asmo oneko zenbait pertsonek biblia-ikastaroa bertan behera uztera bultzatu zaitzakete. Ziurrenik zure sinesmena aldatuko duzun beldur izan daitezke. Baina ez utzi inork oztopa zaitzan. Izan ere, orain eduki dezakezun adiskidetasunik politena eraikitzen ari zara!\n23, 24. a) Zergatik jarraitu behar zenuke galdetzen ikasten ari zarenari buruz? b) Zer landuko dugu hurrengo kapituluan?\n23 Hasieran ulertuko ez dituzun zenbait gauza izango dira, noski. Laguntza eskatzeko apalak izan behar dugu. Nahiz eta honek lotsa eman, ez etsi. Jesusek haurren modura apalak izatea ona dela esan zuen (Mateo 18:2-4). Eta haurrek, dakigun bezala, galdera ugari egiten dituzte. Jainkoak zuk erantzunak aurkitzea nahi du. Bibliak Jainkoari buruz ikasteko irrika zuten hainbat lagun goraipatzen ditu. Liburu Santuak arreta osoz aztertu zituzten, ikasten ari zirena egia zela ziurtatzeko (Irakurri Eginak 17:11).\n24 Jehoba ezagutzeko erarik onena Biblia aztertzea da. Gainontzeko liburuen aldean, zeharo desberdina da. Zein eratara? Hurrengo kapituluak gai hau landuko du.\n^ § 15 Jainkoaren izenaren esanahi eta ahoskerari buruzko informazio gehiago eranskinaren «Jainkoaren izena: bere erabilera eta esanahia» artikuluan aurkituko duzu.\nJainkoa zutaz arduratzen da (1 Pedro 5:7).\nJehoba da Jainkoaren izena (Irteera 3:15, NW)\nJehobak berarengana hurbiltzeko gonbidapena luzatzen dizu (Santiago 4:8).\nJehoba maitekorra eta errukiorra da (Irteera 34:6; 1 Joan 4:8, 16).


Kontzertu ekonomikoa, ezagutu beharreko altxorra… eta defendatu beharrekoa – Lauro Ikastola\nKontzertu ekonomikoa, ezagutu beharreko altxorra… eta defendatu beharrekoa\nLauro Admin erabiltzeak argitaratua. 22 otsaila, 2022.\nOtsailaren 22an Pedro Luis Uriarte Santamarina izan dugu Ikastolan, 2. Batxilerreko ikasleekin, KUKULUMENDI – Pertsonen talentua garatuz hitzaldi-saioetan.\nPedro Luis Uriarte, Lauroko guraso izandakoa eta gaur egun aititea, demokraziako lehen Eusko Jaurlaritzan Ekonomia Sailburu zelarik (1980-1984) Euskadiko Kontzertu ekonomikoa eta kupoa negoziatu eta sinatu zituen, eta horren historia eta gorabeherak azaldu dizkie Batxilerreko ikasleei.\nDatu eta zehaztapen historiko ugari, Kontzertua izateko eskubide eta abantila, eta anekdotaren bat ere kontatu du Kontzertua azaldu eta ikasleek ezagutu dezaten; baina bere azken mezua eta ondoriorik nagusienak dira: elkartasuna, kontzertua denontzako baita onuragarria; konpromisoa, gure herri eta jendartearekin, eta laguntza, kontzertua mehatxatuta baitago.\nMila esker, Pedro Luis! Plazerra eta pribilegio hutsa izan da!\nPedro Luisek aurretik ere eman izan du hitzaldi hau Ikastolan eta horren grabazio osoa ikusgarri dago Ikastolako familien atal pribatuan: FAMILIAK – IKASTURTEKO ZEHAZTAPENAK – KUKULUMENDI PROIEKTUA.\nAmets Arzallus izan dugu Ikastola, immigrazioaz21 otsaila, 2022 Ohiko Batzar Nagusiak Urteko Kontuak onetsi zituen25 otsaila, 2022


Gasteizko erailketa matxista salatu du Donostiako Udalak : Irutxuloko Hitza\nGasteizko erailketa matxista salatu du Donostiako Udalak\nElkarretaratzea egin du eguerdian Donostiako Udalak.\nDonostiako Udalak elkarretaratzea egin du gaur Alderdi Ederren, Gasteizen emakume baten hilketa matxista gaitzesteko. Udal talde guztiek parte hartu dute elkarretaratze isilean, hilketa gaitzesteko eta biktimaren senideei eta hurbilekoei elkartasuna adierazteko.\nDonostiako Udalak bat egin du EUDELek zabaldu duen gaitzespen-adierazpenarekin. Adierazpen horretan jasotzen denez,”emakumeenganako indarkeria, era guztietan (psikologikoa, ekonomikoa, fisikoa, sexuala, bikarioa…), emakumeen duintasunaren eta segurtasun fisiko nahiz moralaren aurkako eraso larria da, eta, ondorioz, giza eskubideen urraketa larri eta onartezina”. Euskal gizarte osoak duen erantzukizuna azpimarratu dute eta “sentsibilizazio eta prebentzio ekintzak indartzen” jarraitu behar dutela adierazi dute, “etorkizuna ordezkatzen duten herritar gazteenei” zuzenduta.


Mozorrotutako begiradak - Tolosa - Tolosaldeko ataria\nEneritz Maiz Etxarri 2020-02-24 20:58\nJokin Altuna eta Ladis Galartzak ezin izan dute partida irabazi Oinatz Bengoetxea eta Jon Mariezkurrenaren aurka; 22-19 amaitu da partida, mozorroz betetako Beotibarren.\nAstelenitak Beotibar pilotalekua ere mozorrotu egiten du urtero. Hiru partidako jaialdia izan da, eta bigarren partida hasterako pilotalekua jendez bete da. Mozorro asko eta umore handia izan dira frontoian nagusi.\nLehen partidan, Egiguren V.a eta Bikuñak 18, eta Dario eta Erostarbek 16 bukatu da partida. Ostean, partida nagusiko pilotariak atera dira kantxara txalo eta oihu artean: Oinatz Bengoetxea eta Jon Mariezkurrena, eta Jokin Altuna eta Ladis Galartza.\nZaletuek txoratzen ikusi dute partida. Animo oihu asko egin dituzte, eta horietako asko eta asko Oinatz Bengoetxea aupatzeko izan dira. Amezketarrak ezin izan du bere zaleen aurrean partida irabazi. 19. tantora aurretik iritsi badira ere, ez dute partida irabazten asmatu, eta 19 tantorekin konformatu behar izan dute. Oinatz Bengoetxeak partida amaiera ikusgarria egin du, eta partida irabazteko lana egin du. Bengoetxeak partida irabazi ostean, lehertu egin da Beotibar.\nAzken partidan, berriz, promozio mailakoan, Salaberria eta Tolosa bikoteak poltsikoratu dute puntua. 14 tantorekin utzi dituzte Arteaga eta Urretabizkaia.\nAtaria irratian zuzenean entzun ahal izan dira hiru partidak, eta gaur bezala, bihar ere, Ataria irratia Beotibar pilotalekutik ariko da partiden berri ematen.


Zazpi kale, zazpi kolore - Bizkaiko Hitza\nZazpi kale, zazpi kolore\n2019, maiatzak 31 Albisteak, Asteburuko proposamena, Bizkaia, Gizartea 377\nBizi egongo dira bihar Bilboko Zazpikaleak, koloretsu eta alai. Gorriak, horiak, moreak, urdinak, arrosak, berdeak eta laranjak hartuko dituzte kaleak: zazpi kolore, Zazpikaleetarako. “Itxi begiak, eta sartu eskua”, joan zaio mutil bat Somera kaleko dendari bati saskia eskuan. Sortu berri den jai batzordeko kidea da dendan sartu dena. Dendariak, begiak itxi, irribarre egin, eta kamiseta gorria atera du zumezko otarretik: gorria izango da Somera. Artekaleko dendari batek egoera berean ikusi du bere burua. Begiak itxita atera duen zapi moreak erabaki du bere kaleak hartuko duen kolorea. Gainontzeko bost kaleetako dendari banak ateratako jantzien koloreek zehaztu dute Dendarikale horiz jantziko dela, Belostikale urdinez, Arategizar arrosaz, Barrenkale berdez eta Barrenkale Barrena laranjaz.\nIrribarrea eragin die hautaketa bereziak parte hartzaileei, eta biharko jai egunerako sustatzaile bihurtu dira. Egokitu zaien koloreaz apainduko dituzte dendak, eta euren kaleko gainontzeko saltzaile zein auzokideak gauza bera egitera animatuko dituzte. Eurak zein euren etxeak kolore jakin horretaz janztera.\nBihar Zazpikaleetan egingo den jaiaren antolaketaren adibide bat da koloreen banaketarena, eta parte hartzea sustatzeko moduaren erakusgarri. Alde zaharreko jaiak lehen aldiz egingo dituzte bihar, eta ilusioa piztu du horrek auzoan. Bestelako jaiak nahi dituztela argi dute sustatzaileek; auzokideentzako festak nahi dituztela behingoagatik, eta beraiek elkarlanean antolatutakoak. Hain zuzen, elkarren ezagutza, elkarlana eta elkarrekiko konplizitatea sustatzea dute helburu nagusi; euren arteko topagune bat sortzea.\nEta dagoeneko lortu dute. Horren erakusgarri da osatu duten egitaraua eta egitarau hori prestatzeko modua. Prozesu parte hartzaile baten bidez egin dute, jatorri eta eremu desberdin askotako auzokideekin. Multzoka batu dira, arloka banatuta, eta horiek proposatu dituzte ekintzak. Abiapuntu horretatik hasita, batzar irekietan zehaztu eta banatu dituzte lanak. Arrakastatsua izan da prozesua. Oso parte hartzailea, eta pizgarria.\nEuren izaera aldarrikatu, eta Zazpikaleak “diren moduan” agertzeko eguna izan dadin nahi dute sustatzaileek. Hartara, kalera aterako dituzte alde zaharrean aritzen direnek eremu itxietan egin ohi dituztenak. Bilboren sorreraren kokagunean hasiko dute jaia, Bilboko plaza izan zen hartan, San Anton zubiaren ondoan: Zazpikaleen sarreran. Eta bakoitzak egiten dakiena eginaz eta gainontzekoen inplikazioa bilatuz osatuko dute festa. Swinga irakasten aritzen direnek, esaterako, kalera aterako dituzte euren dantzak, jendea ikastera animatuz; berdin salsan zein tangoan aritzen direnek. Kaleak trikiti eta panderoen doinuz alaituko dituztenak auzoko Lursoinuak musika eskolako ikasleak izango dira.\nUmeentzako guneak ere antolaketa berezia izan du. Alde zaharrean dagoen Mujika eskolako guraso elkartea eta Umeak Kalean elkartea lehen aldiz batu dira, eta elkarrekin antolatu dituzte haurrentzako ekitaldiak, Elkar dendaren laguntzarekin.\nJanaria ere, nola ez, elkargune izango da. Txapelketa gisara, arroza norberak nahi duen erara prestatzera gonbidatu dituzte taldeak: goizean zehar Santiago plazan prestatu, eta bertan jango dute, herri bazkarian. Inor kanpoan gera ez dadin, eltzerik prestatuko ez dutenek ere izango dute bertan bazkaltzeko aukera, aurrez txartelak erosita.\nDendariek ere badute zeresana Zazpikaleetan. Kale estuz osatutako alde zaharraren ezaugarri dira denda txikiak, auzoaren bizigarri. Jaietan parte hartzeko prest azaldu dira, eta hainbat ideia izan dituzte mahai gainean. Artisau diren dendariekin tailerrak egiteko asmoa zuen, esaterako, jai batzordeak, baina, aurten jaiak egun bakarrera mugatuko direnez, hartarako lekurik ez dute topatu. Hurrengo urterako gorde dute proposamena.\nAurten, zozketa baterako produktuak eman dituzte: ile mozketak, kontsumizioak edota deskontuak oparitu dituzte. Guztiak batu, eta zozketan saridun suertatzen denak jasoko ditu guztiak. Komertzioz komertzio jasoko ditu mota guztietako opariak saridunak, eta ezagutzen ez zituen dendak ere ezagutuko ditu. Horrela, laguntza eskatzeaz gain, denda txikiak sustatu ere egin nahi ditu jai batzordeak.\nHain zuzen, urtebeteko harremanen eta lanaren ondoren, aurtengoa abiapuntu gisa hartu dute jai batzordekoek. Biharkoa nola aterako ote den urduri, parte hartzeko deia egin dute; nork bere kaleari egokitu zaion kolorez janzteko deia egin dute, bertan bizi ez direnei horietako edozein aukeratzekoa, eta alai eta koloretsu parte hartzekoa.\n11:00. Txupina, plaza zaharrean (San Anton aurrean).\n11:00. Ur zezenak, plaza zaharrean hasita.\n11:00-14:15. Gastronomikoa, Santiago plazan: arroza prestatzera. Parte hartzeko, izena eman behar da aurrez, Biran edo Cafe Bilbaon.\n11:30. 97 FM irratsaioa, Santiago plazan.\n12:00. Kale animazioa alde zaharretik: dantza (swinga, saltsa, tangoa), txaranga, Lursoinuak musika eskolako ikasleak… Zazpikaleetan zehar.\n12:00. Umeentzako gunea, Santiago plazan: txapa tailerra, txikigunea, ginkana, xakea eta mahai jolasak.\n13:00. Pantx Records eta Marianitoak DJak, Santiago plazan.\n14:30. Auzo bazkaria, Santiago plazan. Tiketak salgai, Biran eta Cafe Bilbaon. Bazkalondoan, arroz onenen sari banaketa.\n17:30. Olinpiadak, Zazpikaleetan zehar.\n19:00. Erromeria Xukelak taldearekin, Santiago plazan.\n20:30. Pregoia, Santiago plazan.\n20:35. Bilbo Kantari, alde zaharretik.\n+ “Elkargunea sortzeko aitzakia dira jaiak”


Juanjo San Miguelen analisia, Euskadi Irratia: Nagusitasunaren menpekotasuna\nGaur egun, gerrak erabat aldatu dira, soldaduak profesionalak dira eta aldi baterako joaten dira borroka egitera.\nAste honetan Australiako Gobernua kezkatuta azaldu da, gerra beteranoen artean suizidio kopurua asko igo delako. Afganistango gerran parte hartu duten soldaduen artean 500 baino gehiago dira bere buruaz beste egin dutenak. Kanberrak ikerketa agindu du portaera honen zergatiak aztertzeko.\nEstatu Batuetan egunero 22 beteranok bere buruaz beste egiten du, urtean 7.300 baino gehiago dira, Irak eta Afganistango gerratan hildako soldadu guztiak baino gehiago. Estatu Batuetan 20 miloi inguru dira gerraren batean parte hartu duten beteranoak, eta asko dira arazo larriak dituztenak, eragozpen nabarmenak izan dituztenak eguneroko bizimodura berregokitzeko. 40.000 baino gehiago kalean, etxerik gabe bizi direnak, eta lautik batek tratamendua behar du buru arazoak edo arazo psikologikoak dituelako.\nBat baino gehiago dira egoera honen eragileak, eta, seguruenera, soldadu bakoitzak era ezberdinean biziko ditu borroka lekuetan egin eta ikusitakoak. Baina azken gerratan, lehen ez zeuden ezaugarri batzuek izan lezakete eragina. Bigarren Mundu Gerran garbi zeuden zergatiak eta arrazoiak, gerran parte hartu zutenak heroien gisa hartu zituzten itzulerakoan. Koreako gerran, oraindik, pentsa zitekeen hara joandako soldadu estatubatuarrek askatasunaren alde eta komunismoak mundua menderatu ez zezan egin zutela borroka.\nBaina guzti hori Vietnamen aldatzen hasi zen; alde batetik, zailagoa zen onartzea bidezkoa zela munduko potentzia indartsuenak horrelako indarra eta grina erabiltzea herrialde txiki eta garatu gabekoaren aurka. Bestetik, mundua egunero ikusten ari zen telebistan, zer egiten ari ziren ustez askatasuna eraman nahi zutenek. Eta Estatu Batuetan bertan gizartearen zati handi bat Gobernuaren aurka eta soldaduen kontra azaldu zen, nabarmen. Soldadu askok gogoratzen du oraindik entzun behar izan zituzten irainak itzultzerakoan, beste batzuek hezur muinetaraino sartuta dute jasotako mespretxua eta zuzeneko gaitzespena.\nIraken eta Afganistanen beste batzuk izan dira arrazoiak. Soldadu askoren iritziz, gerra hauek ez zuten inoiz hasi behar, helburuak ez zirelako zuzenak eta garbiak izan. Gatazka hauetan soldaduek ez diote beste armada bati aurre egin, talde irregularren eta zibilen kontra aritu dira, batez ere. Horrez gain, une oro, tentsio handiaren pean bizi izan dira borroka lekuetan egon diren garaian, ez zekitelako erasoa nondik etor zitekeen. Etxean ez dute sentitu gerra haiek gehiengoaren oniritzia zeukatenik. Baina, hitzez eta idatziz azaldu daitezken arrazoiez gain, badira beste batzuk gehienetan aipatzen ez direnak.\nGaur egun, gerrak erabat aldatu dira, soldaduak profesionalak dira eta aldi baterako joaten dira borroka egitera. Gerra hauek ez dira armaden aurka, gehienetan ikusten ez diren etsaien aurkakoak baizik, eta arerioak ondo daki nola nahastu soldadua, parean duena eraso egingo diona, ala besterik gabe erosketak egitera doana bereizteko zailtasunak izan ditzan. Infernura bidaltzen dituzte, eta hango sugarrak eta sufrimendua ikusi ondoren, ezinezkoa zaie gizaki arrunton gorabeheretara egokitzea handik itzultzerakoan.


KALERATZE OBJEKTIBOA. JUSTIFIKATUTAKO ALDIZKAKO HUTSEGITEAK 4 HILABETEKO ALDIAN. DATA ZEHATZ BATETIK BESTE BATERA ZENBATZEA.\nAuzitegi Gorenak (AG) doktrina bateratzeko 2019ko otsailaren 4an eman duen oraintsuko epaian (Errekurtso zk.: 1113/2017), zehatz lantzen du denbora aldetik nola hartu behar diren kontuan gaixotasunaren ondorioz lanean aldizka egindako hutsegite justifikatuak, etendako 4 hilabetez eta 12 hileko aldian eginak, Langileen Estatutuak (LE) 52. d) artikuluan finkatutako aplikazio-esparruan, manu horretan finkatutako arrazoi objektiboen ondoriozko kaleratze batean. Bestalde, erabaki beharko da hutsegite horien ehunekoa arauak finkatutako 4 hilabetetik beherako aldian inputatu behar den. Ondorioz, LEk 52. d) artikuluan aipatzen dituen aldizkako 4 hilabeteen zenbaketa data batetik bestera egin behar da, eta ez hilabete naturalak hartuta.\nInstantziako epaiko frogatutako egitateen arabera, 2015eko egun hauetan (urtarril-abendua) demandatzailea ez zen lanera joan, ondo justifikatu ondoren, aldi baterako ezintasuna (ABE) zela-eta:\n2015eko otsailaren 3tik 11ra\n2015eko maiatzaren 21etik 22ra\n2015eko urriaren 21etik 26ra\n2015eko urriaren 28tik azaroaren 6ra\nHau da, egun baliodunen %25 baino gehiago, enpresak konputatutako aldian.\nEnpresak kalera bota zuen, arrazoi objektiboak zirela-eta; horrek 2016ko urtarrilaren 29tik aurrera izan zuen eragina, eta legeak ezarritako kalte-ordaina jarri zuen enplegatuaren esku.\nAuzialdiko epaitegiak atzera bota zuen kaleratzeko demanda, eta adierazi zuen enpresaren erabakia zuzenbidearen araberakoa zela, Kataluniako Justizia Auzitegi Gorenaren (JAG) aurreko erabakiei jarraituz, kontuan hartuta –hor adierazten denez–, hilabeteak data batetik bestera zenbatuta ere, 2010-12-09ko AGEk finkatutako eran (842/2010 dbke.), urte baten barruan hutsegiteen kopurua %25etik gorakoa bada –kasu honetan %25,92 da–-, berdin diola 4 hilabete horietatik –kasu honetan 3– beherako denboraldi batean izatea.\n2017-01-19an, Kataluniako JAGk berretsi egin zuen kasazio-errekurtsoa jarritako instantziako erabakia, doktrina bateratzeko.\nAzkenean doktrina zuzena betetzen zuen 2015-10-23ko Gaztela-Mantxako JAGren kontrasteko epaian, hutsegiteak etendako 4 hilabete naturaletan proiektatu ziren, banaketa kronologiko honekin:\nHala, 92 egun baliodun osatzen zituzten guztira, eta horien %25 baino gehiago.\nEpaiak adierazi zuenez, kaleratzea bidegabea izan zen, zenbatzeko sisteman oinarrituta:“…ez da egokia data batetik bestera bitartean etenak diren 4 hilabete oso barnean sartutzat jotzea, enpresak kontuan hartzen duen ABEk eragindako lehen baja eguna 2012-02-27a baldin bada, data batetik bestera lehenengo hilabeteko zenbaketa 2012-03-26ra arte zabalduko litzateke; era berean, zenbatzeko bigarren hilabeteari dagokionez, ABEk eragindako hurrengo egoera 2012-06-10ekoa izanda, data batetik bestera bigarren hilabeteko zenbaketa 2012-07-09ra arte zabalduko litzateke. Horren ondoren, ABEk eragindako hurrengo egoera 2012-09-20koa izango litzateke, eta data batetik bestera zenbatzeko hilabetea 2012-10-19koa. Hala, enplegatzaileak kontuan hartutako hilabete etenak ez lirateke 4 izango, 3 baizik, eta ez litzateke beteko kaleratze objektiborako oinarria den lege-aurreikuspena, hau da, laneko hutsegiteak, justifikatuak baina aldizkakoak, 12 hilabeteren barruan, aldizka 4 hilabetez egun baliodunen %25 osatuz.”\nAGk adierazi duenez, azaldu zaigun arazoa konpontzeko, nahitaez abiatu behar dugu haren 5/10/2005 epaitik (3648/2004 dbke.), hor oro har garatuta baitaude LEk 52 d) artikuluan aurreikusitako kaleratze objektiboetako oinarrizko elementuak. Artikulu horretan, absentziak mugatzeko bi epe edo sistema daude jasota:\n“…edo hutsegiteak egun baliodunen %20ra iristen dira etenik gabeko 2 hilabetetan, edo %25era 4 hilabete etenetan. Bi kasuetan, guztira osatzen diren epealdiak hartzen dira aintzat. 2 edo 4 hilabete dira orduan. Hori da araurako ezaugarri esanguratsua, eta hilabete bat bakarrik ez kontuan hartzea, eta epea bi hilabetetik laura luzatzeak hutsegite ugariak erregistratzeko helburua izatea, ehunekoa dagokion heinean gutxituta edo handituta. Banaketa desberdinak bi parametrori begiratzen die… 4 hilabeteei dagokienez, horiek aldizkakoak izango dira, 12ko aldian eta hutsegiteen bolumena %25era igoko da. Hain luzea izan gabe trinkoa den aldi bati ehuneko txikiagoa dagokio; luzeagoa eta, aldizkakoa izateagatik, zabalagoa den aldiari, berriz, %25ekoa dagokio.\nNabarmena da Langileen Estatutuaren 52.d) artikuluak 2 edo 4 hilabeteko aldiak hartzen dituela aintzat, eta ehunekoak horiei egiten diela erreferentzia…”.\nErrekurtsoa jarri zaion epaian aipatutako doktrina orokor horretan, Auzitegi Gorenak ohartarazten du inolaz ere ez dela egokia egun baliodunen %25a osatzen duten hutsegite justifikatuen zenbaketen kasuan ondoriotzat ateratzea hutsegite horiek arauan aurreikusitako 4 hilabeteak baino denbora laburragoan gerta daitezkeenik, alderantziz baizik.\nBeste alde batetik, AGk errepikatu du aldizkako 4 hilabete horiek ez direla egutegiko hilabete gisa zenbatu behar, baizik eta kontrasteko epaiaren oinarri juridikoa den 2010/12/9ko AGEn (842/2010 dbke.) adierazi zen bezala, horren inguruko inolako aurreikuspenik ez izateak arazoa konpontzeko LEko 52 d) artikuluan jasotako xedetik eratorri daitekeen irizpidera jo beharrera mugatzen du. “… Hain zuzen, lanera ez joateak eragindako kaleratzeek, justifikatuak izanda ere, absentismoaren aurka borrokatzea dute helburu, absentismoak lan-harreman arruntean eragin negatibo nabarmena baitu, are gehiago enpresan oro har %5 baino handiagoa baldin bada; egoera hori zuzentzeko, neurriak hartu behar dira, traumatikoak izanda ere. Horregatik, hartu beharreko erabakia xede horrekiko adostasunik handiena duena izango da. Horrela, bada, egutegiko hilabeteen irizpidea onartuta… laneko hutsegite-egun jakin batzuk zenbaketatik kanpo geldi daitezke… baldin eta laneko hutsegiteak hilabete baten bukaerako eta hurrengoaren lehenengo egunetan gertatu badira; kasu horretan, azken horiek ez lirateke zenbatuko. Ondorio hori arauaren xedearen kontrakoa da zuzen-zuzenean. Horrenbestez, errekurtsoa jarritako epaiko irizpidea onartu beharko da –hilabeteak data batetik bestera zenbatzea, Kode Zibilaren 5. artikuluan agindutakoari jarraiki, eta arauaren xedearekin bat eginda–”.\nOndorio gisa, argi dago arauaren xedea denboraldi jakin batzuen barruan lortu behar dela, eta 4 hilabetean hedatutako hutsegite justifikatuei dagokienez, egun baliodunen %25 edo gehiago osatuz gero, data batetik bestera zenbatu behar dira, eta, gainera, beharrezkoa izango da 4 hilabete horiek zenbatu beharreko aldian sartzea, bestela ez bailitzateke beteko aldizkako bajek, ezaugarri horiek izan ditzaten, legegileak aurreikusitako berariazko denbora tartean aztertzeko baldintza; denbora-tarte hori ez da txikiagoa izango, bestela aldizkako 4 hilabete zenbatze hori indargabetu egingo litzateke, hemen errekurtsoa jarritako epaiarekin gertatu zen bezala. Hain zuzen ere, epai horretan, enpresak gauzatutako kaleratze objektiborako arrazoi baliozkotzat jotzen da bajak aldizkako 3 hilabetetan gertatu izana, eta ez data batetik bestera zenbatutako 4 hilabetetan.\nEpaia PDF formatuanDeskargatu


Hastear da Pasai Antxoko kultur hamabostaldia — dantzan.eus\nHemen zaude: Hasiera › Komunitatea › Alkartasuna Euskal Dantza Taldea › Hastear da Pasai Antxoko kultur hamabostaldia\nIaz dantza afrikarren ikastaroa izan zen\nData hauetan urtero gertatu ohi den moduan, aurten ere Pasai Antxoko txokoak ekintza kulturalez beteko dira bi astez. Gaur, maiatzaren 27an, hasi eta ekainaren 11era bitarte herritar guztiek izango dute aukera antolatutakoekin gozatzeko. Dantza, musika, gastronomia… denetik izango da.\nBadira zenbait urte Alkartasuna Euskal Dantza Taldeak antolatzen zuen hamabostaldia herriari zabaldu zitzaiola. Jauzi bat eman, eta kultura herritarrengana gerturatzeko eta parte hartzea sustatzeko denen artean antolatutako hamabostaldia egiten hasi ziren Pasai Antxon.\nAurten ere hainbat herritar, eta eragileren artean osatu dute egitaraua. Hauek dira denari forma ematen aritu direnak: Alkartasuna Euskal Dantza Taldea, Basari Elkartea, Dani taberna, Harremantxo,Kamio taberna, Mimos taberna, Pasaiako AEK, Pasaiako Kontsumo Taldea eta Topagunea.\nHerritar guztiak animatu nahi dituzte antolatutako ekintzetan parte hartzera. Eskaintza anitza da, eta Antxon ziur daude denek izango dutela zer ikasi eta zerekin gozatu.


Ingalaterrako bihotza - Ereiten\nMiddle England. Viking, 2018\nEl corazón de Inglaterra. Anagrama, 2019\nLe couer de l’Anglaterre. Gallimard, 2019\nThe Rotters’ Club (2001) eta The Closed Circle (2004) lanetan egin bezala, Coek Ingalaterrako gizartea xehetzen du Middle England-en. Aurreneko liburuetan Ingalaterrako arazoaz ari zen Coe. Sharpek Wilten agertu british umorez; herrikide duen Millsek The Restraint of beastsen azaldu mikaztasunaz; Mortimerrek Paridese postpeneden ireki bidean.\nLan berrian, baina, Ingalaterran jazotzeagatik Mendebaldeko Europaz deitu dugun “horretaz” ari da. Agian konturatu gabe, baina arazoak, oraingo honetan ez daude uharte handiaren zati batean mugatuta. Ingalaterrakoa jada ez da urrun geratzen den afera; dagoeneko hango buruhausteak gurean dira. Coeren kronika ez da hemendik 10 urtera gure kronika izango; gure kronika da jada. British kutsua badu ere, nobela europearra da.\nAzken urteotakoa kronika soziopolitikoa egin bitartean, ingelesa izateko moduak aztertzen ditu Coek. Are, nobela kostunbrista idatzi duela ematen du. Izaera hori aztertu eta tokian-toki ondo baino hobeto kokatu arren, Coek agur esaten dio, baita betiko agur esan ere, Maalouf-en Le périple de Baldassaren egin bezala (2000). Orainaldiaren gainean egindako errepasoa, iraganarekin kontuak kitatzeko unea da. Iragana galbaetu eta gure nortasunean zer iltzatuko dugun erabakitzeko unea. Ohiturak, tokiak, bizimodua… etengabe aldatzen ari dira; zer salbatu eta nola onartu; zer baztertu eta ukatu. Hori egiten du Coek. Hautua nola, gizartea hala. Bidean ordea, ezer baztertu ez, dena salbatu beharra, ezer berri onartu ez… jarrera horren ondorioak Coek brexitean laburbiltzen ditu. Eta jarrera pertsonal zitaletan.\nAlabaina, hautua pertsonek egiten badute ere, Coek ez ditu ahazten egoera zehatzak probokatu dituztenen izen-abizenak. Ideologia kriptofaxista eta interes ekonomikoak uztarten dituztenen eragina; alegia, neoliberalismoaren liderren eragina.\nCoeren gertukoak, bere pertsonaiak, anabasa horretan erori egiten dira. Jeikitzea eta nola jeiki, horretan datza hautua; horretan datza aurrera egitea; horretan datza eraiki behar dugun gizarte berria.\nCoeren nobelarik onena den edo ez, hori ez dakigu ta gutxi axola gainera; hori nola ebatsi ere ez dakigu. Dakiguna da, berriz, nobela sabelean itsasia geratzen dela, ezin guztiz pasa, jakin badakigulako irakurri duguna ez dela fikzioa. Gu guztion egoneza biltzen duen narrazio bikaina baizik.


Irakasbil | Teknologia | Teknologia\nArgitaratua: Monday, 1 March 2021, 10:59 AM\nAgerraldi kopurua 161\npartekatu.com: euskara hasieratik ikasteko webgunea\nSortua: 22 November 2021\nEuskara hasiera-hasieratik ikasteko atari berri bat jaio da: “partekatu.com”. Bertan edonork oinarrizko euskara-edukiak ikasi ahal izango ditu artikulu erraz eta bisualen bitartez.\n"HABE azterketak" aplikazioa\nSortua: 4 November 2021\nBai&by Fundazioak "HABE azterketak" izeneko aplikazioa aurkeztu berri du. Aplikazioa euskara ziurtagiriak atera nahi dituzten ikasleei zuzenduta dago eta doakoa da. Ikasleak lau trebetasunetan trebatzea du helburu, baina autodiagnostikoa egiteko aukera eskainiz. Aplikazioa une honetan ikasleei zuzenduta dago, eta berak baino ezin du bistaratu bere e-posta eta pasahitzarekin. Dena dela, etorkizunean, litekeena da garapenen bat egitea irakasleok, ikasleen baimenarekin, taldearen diagnostikoa egiteko.\nH16-21 - Teknologiak eta gaitasun digitalak hizkuntzen ikas-irakaskuntzan: elkarrekin eta elkarrengandik ikasteko gakoak. Ikastaroaren aurkezpeneko bideoak\nSortua: 26 July 2021\nUztailaren 12, 13 eta 14an HABEk EHUrekin elkarlanean antolatutako "H16-21 - Teknologiak eta gaitasun digitalak hizkuntzen ikas-irakaskuntzan: elkarrekin eta elkarrengandik ikasteko gakoak" ikastaroa burutu zen.\nLehen eguneko aurkezpenean, besteak beste, Jokin Azkue HABEren zuzendari nagusiak eta Iñaki Murua ikastaroaren zuzendariak hartu zuten hitza.\nBideo banatan bildu ditugu bien aurkezpenak (erantsitako dokumentuan, Jokin Azkueren hitzak).\nZenbateraino aldatuko dituzte hizkuntza-teknologien forma berriek gure komunikazioa eta hizkuntza bera? HITZ Zentroko ikertzaileak bide berriak urratzen\nHurbil dugu teknologia gure zentzumenekin integratuko den unea; ondorioak izango ditu komunikazioan eta hizkuntzan. Testuinguru horren aurrean, "Language in the Human-Machine Era" (LITHME) ikerketa-sare berria dugu lanean 2020ko urritik; bertako partaide dira, besteak beste, HITZ Zentroko zenbait kide. Txosten bat plazaratu berri dute: "The Dawn of the Humane-Machine Era" ("Gizaki-Makina Aroaren egunsentia").


Konfiantzaren Pedagogiari buruzko hitzaldiak antolatu ditu Txantxiku ikastolak — Berbia\nKonfiantzaren Pedagogiari buruzko hitzaldiak antolatu ditu Txantxiku ikastolak\nGuraso berri nahiz 2-3 urteko haurren gurasoei zuzenduta bi hitzaldi sorta eskaintzen dira\nHaurra era autonomoan garatzeko duen gaitasunean konfiantza izatea da pedagogia berritzaile honen ardatz nagusia. Era berean, umearen erritmo biologiko, kognitibo eta emozionala errespetatzen du. Adin ezberdinetako haurrak harremanetan jarriz, elkarrekiko interakzioa bilatzen da, elkar lagunduz eta imitatuz ikasi dezaten. Proiektu hau behar bezala garatzeko, guraso eta hezitzaileek ideia eta filosofia partekatu behar dute eta horretarako gurasoen mintegiak antolatu dira ikastolan, iaz bezala.\n0 eta 1 urteko haurren mintegiak dinamizatzen ikastolako arduradun pedagogikoak arituko dira eta 2-3 urteko haurren gurasoentzako mintegi berrian, Rafael Cristobal doktorea arituko da gidari lanetan. Rafael Cristobal doktorea aski ezaguna da hezkuntza munduan. Arizmendi ikastolarekin batera Konfiantzaren Pedagogiaren sortzaile izan zen eta pedagogia eredu horren zabalkundean dihardu azken urteetan.\nHaurdun dauden nahiz urtebete arteko haurren gurasoei zuzenduta, iaz bezala, erritmo biologikoak, atxikimendu motak, banaketa, galera eta dolua, garapen kognitibo nahiz beldurrei buruzko mintegiak egingo dira. 2-3 urteko haurren gurasoei zuzenduta berriz, erasotzeko sena eta jabetzakoa, sozioalizazio eta gizartekotasunaren sorrera, kidetzeko sena, lagunarteko jokabide profilak eta familiako giroa edota kontzientzia morala eta bere jatorria izango dira jorratuko diren gaietako batzuk. Bi mintegi hauek, urrian hasi eta maiatza edo ekainera arte luzatuko dira. Hilean gai bat jorratuko da eta parte hartu ahal izateko aurrez izena eman beharko da Txantxiku ikastolan. Ikastaroak, 15 euroko kostua izango du familia eta saioko.\nOstiral honetan bertan, 2 eta 3 urteko haurren gurasoei zuzenduta, Erasotzeko sena eta jabetzeko sena. Kulpa eta angustia mintegia osatuko da. Urriaren 28an berriz, eta guraso berriei zuzenduta, Lehenengo 6 urteen garrantzia. Erritmo biologikoak gaia jorratuko da.